Telerau & Amodau | Cyfoeth Naturiol Cymru\nBydd y Telerau ac Amodau canlynol yn berthnasol i’ch defnydd o’r Wefan a’r Gwasanaeth.\n1. Diffiniadau yn y Telerau ac Amodau hyn:\nMae “Cynnig” yn golygu cynnig am un neu fwy o lotiau a gyflwynwyd gan gynigydd;\nMae “Tudalen Cynnig” yn golygu y dudalen manylion sy’n disgrifio’r lotiau mewn Digwyddiad;\nMae “Cynigydd” yn golygu Defnyddiwr cofrestredig sydd ag awdurdod i gyflwyno Cynigion;\nMae “Rheolau Cynnig” yn golygu’r rheolau cynnig sy’n berthnasol i Lot benodol, fel y nodwyd gan yr eiconau ar y Dudalen Cynnig berthnasol;\nMae “Dyddiad Cau” yn golygu’r dyddiad a’r amser ar gyfer atal cynigion a nodwyd ar y Dudalen Cynnig ar gyfer y Digwyddiad dan sylw;\n“eWerthiannau” yw enw’r platfform ar-lein sydd ar y Wefan ac sy’n darparu’r Gwasanaeth;\nMae “Digwyddiad” yn golygu gwerthiant un neu fwy o Lotiau a roddwyd at ei gilydd gan Cyfoeth Naturiol Cymru ar y Wefan;\nMae “Lot” yn golygu swm unigol o bren a roddwyd ar werth gan Cyfoeth Naturiol Cymru fel rhan o Ddigwyddiad;\nMae “Gwybodaeth ac Amodau Lot” yn golygu’r wybodaeth ac amodau manwl sy’n berthnasol i Lot, gan gynnwys y telerau ac amodau prynu ar-lein perthnasol, sy’n hygyrch drwy’r ddolen ar y Dudalen Cynnig ar gyfer Digwyddiad;\nMae “Cyfoeth Naturiol Cymru” neu “Ni” neu “CNC” yn golygu Corff Adnoddau Naturiol Cymru yn gweithredu i ddefnyddio’r pwerau a gynhwysir yn Neddf Coedwigaeth 1967 ac sydd â phrif leoliad y busnes yn Corff Adnoddau Naturiol Cymru, T? Cambria, 29 Heol Casnewydd, Caerdydd, CF24 0TP;\nMae “Gofynion Cyn Cymhwyso” yn golygu pob gofyniad a amlinellwyd yng nghymalau 4.1 a 4.2, ac unrhyw wybodaeth arall y gofynnwyd amdani yn rhesymol gan CNC gennych Chi cyn dyfarnu Contract Prynu;\nMae “Prynwr” yn golygu Cynigydd y mae ei Gynnig wedi’i dderbyn gan Cyfoeth Naturiol Cymru yn unol â’r Telerau ac Amodau hyn;\nRhoddir ystyr “Contract Prynu” yn Amod 5.5;\nMae “Telerau ac Amodau’r Contract Prynu” yn golygu’r telerau ac amodau penodol sy’n ymwneud â’r Contract Prynu fel yr amlinellwyd yn y Wybodaeth ac Amodau Lot;\nMae “Gwasanaeth” yn golygu’r gwasanaeth gosod cynnig a phrynu ar-lein a gynigir ar y Wefan;\nMae “Defnyddiwr” yn golygu unigolyn y mae ei gais ar gyfer cofrestru wedi’i dderbyn ac sydd heb ei wahardd;\n“Enw Defnyddiwr” yw eich dynodwr unigryw a ddefnyddir gyda chyfrinair i gael mynediad at y Gwasanaeth ar y Wefan;\nMae “Gwyliwr” yn golygu Defnyddiwr sydd wedi’i gofrestru, gyda hawliau i gael mynediad at y Wefan a’i gweld yn unig, ac nid fel Cynigydd;\nMae “Gwefan” yn golygu’r gwasanaeth gosod cynnig a phrynu ar-lein a’r wybodaeth gysylltiedig y ceir mynediad ati o’r dudalen we yn https://esales.cyfoethnaturiol.cymru/ neu gyfeiriad tudalen we arall fel y gall CNC nodi o dro i dro;\nMae “Chi” yn golygu Chi fel porwr neu Ddefnyddiwr o’r Wefan neu’r Gwasanaeth.\nMae’r Gwasanaeth a’r Wefan ond ar gael i unigolion sy’n gallu ffurfio contractau cyfreithiol rwymol dan gyfraith berthnasol yng Nghymru a Lloegr. Nid yw’r Gwasanaeth ar gael i Ddefnyddwyr sy’n gweithredu at ddibenion y tu allan i’w masnach, busnes neu broffesiwn fel cwsmeriaid, nac i bobl ifanc dan oed.\nRydym yn cadw’r hawl i dderbyn neu wrthod unrhyw gais i gofrestru fel Defnyddiwr yn ôl ein disgresiwn.\nMae’n bosibl i chi wneud cais i gofrestru un ai fel Cynigydd neu Wyliwr. Cynigydd cofrestredig priodol yn unig gaiff gyflwyno Cynigion. Gallai Gwyliwr gael mynediad at y Wefan a’i gweld ond ni fydd ganddo awdurdod i gyflwyno Cynigion.\nDrwy gofrestru fel Defnyddiwr, rydych yn cytuno eich bod wedi darllen y Telerau ac Amodau hyn, eich bod yn deall y Telerau ac Amodau hyn, a’ch bod wedi’ch rhwymo gan y Telerau ac Amodau hyn yn eich defnydd o’r Gwasanaeth a’r Wefan.\nOs ydym yn derbyn eich cais i gofrestru, byddwn yn anfon e-bost atoch yn dilysu eich cofrestriad ac yn cadarnhau eich Enw Defnyddiwr. Chi yn unig sy’n gyfrifol am gynnal cyfrinachedd eich Enw Defnyddiwr a chyfrinair a byddwch yn ein hysbysu’n syth dros e-bost o unrhyw ddefnydd awdurdodedig o’ch Enw Defnyddiwr neu gyfrinair.\n3. Defnydd o’r Gwasanaeth\nMae mynediad at y Gwasanaeth yn hollol yn ôl disgresiwn Cyfoeth Naturiol Cymru ac rydym yn cadw’r hawl i atal argaeledd y Gwasanaeth a/neu’r Wefan i Chi dros dro neu am gyfnod penagored yn ôl ein disgresiwn a heb roi rhybudd ymlaen llaw.\nRydych yn cytuno i gydymffurfio ag unrhyw Reolau Cynnig neu ganllawiau eraill sy’n ymwneud â’ch defnydd o’r Gwasanaeth a roddir ar y Wefan o dro i dro.\nRydych yn cydnabod eich bod wedi cofrestru i ddefnyddio’r Wefan a’r Gwasanaeth at ddibenion eich masnach, busnes a phroffesiwn ac nid fel cwsmer, a bod unrhyw Gontractau Prynu rydych yn ymrwymo iddynt at ddibenion o’r fath. Rydych felly yn cytuno i ildio pob hawl o dan Reoliadau 9(1), 9(2) ac 11(1) o Reoliadau Masnach Electronig (Cyfarwyddeb y CE) 2002.\nGallwn newid, atal neu ddod ag unrhyw agwedd o’r Gwasanaeth i ben, gan gynnwys argaeledd unrhyw ran o’r Gwasanaeth, am unrhyw reswm o gwbl, heb rybudd. Yn ogystal, rydym yn cadw’r hawl, yn ôl ein disgresiwn yn unig, i gywiro unrhyw wallau neu hepgoriadau yn unrhyw ddarn o’r Gwasanaeth neu’r Wefan.\nRydych chi yn unig yn gyfrifol am yr holl ddefnydd o’r Wefan a’r Gwasanaeth gan ddefnyddio eich Enw Defnyddiwr a/neu gyfrinair. Mae eich awdurdodiad i ddefnyddio’r Gwasanaeth a’r Wefan yn bersonol i chi. Mae’n rhaid i chi gwblhau’r trafodion hynny a grëir gan ddefnydd eich Enw Defnyddiwr neu gyfrinair neu sy’n ganlyniad o hynny, p’un a yw trafodion o’r fath wedi’u hawdurdodi gennych Chi neu beidio.\nRydych yn derbyn ac yn gwarantu’r canlynol:\nbod yr holl wybodaeth a roddir i Chi gan Cyfoeth Naturiol Cymru yn wir ac yn gywir, ac y bydd yn parhau i fod yn wir ac yn gywir;\nna fydd Cynigion ofer nac annifyr yn cael eu rhoi gan ddefnyddio eich Enw Defnyddiwr a’ch cyfrinair;\nna fyddwch yn gwneud unrhyw gais i ddylanwadu ar y broses gosod cynnig ar unrhyw adeg;\nbod unrhyw Gynnig a roddir gan ddefnyddio eich Enw Defnyddiwr a’ch cyfrinair yn cael ei roi, ac y bydd yn cael ei roi, gyda’ch awdurdod Chi;\nna fydd Cynnig neu ddeunydd arall a roddir ar y Wefan neu a ddarperir fel arall gennych Chi yn wahaniaethol, anweddus nac anghyfreithlon neu’n torri eiddo deallusol unrhyw drydydd parti nac yn cynnwys feirysau, mwydod, feirysau Ceffyl Pren Troea neu eitemau eraill o natur niweidiol neu ddinistriol.\n4. Gofynion Cyn Cymhwyso\nRydych yn cytuno i sicrhau bod y Gofynion Cyn Cymhwyso canlynol wedi eu bodloni cyn gwneud unrhyw Gynigion. Ni fydd CNC yn derbyn eich Cynigion os nad ydych wedi bodloni y gofynion hyn:\nMae’n rhaid i chi gwblhau Ffurflen Cymhwyster Gwerthiannau Pren ac iddi gael ei derbyn gennym Ni. Mae’n rhaid i Chi ddiweddaru ac ailgyflwyno Ffurflen Cymhwyster Gwerthiannau Pren ar gyfer ei derbyn pryd bynnag mae unrhyw wybodaeth neu amgylchiadau y cyfeirir atynt yn y Ffurflen Cymhwyster Gwerthiannau Pren yn newid. Mae’r ffurflen ar gael gyda’r ddogfen gwerthiannau ar y Wefan a dylid ei hanfon dros e-bost at sales@cyfoethnaturiolcymru.gov.uk;\nMae’n rhaid i chi hefyd gwblhau Holiadur Iechyd a Diogelwch a’i gael wedi’i dderbyn gennym ni. Mae’n rhaid i chi ddiweddaru ac ailgyflwyno Ffurflen Cymhwyster Gwerthiannau Pren ar gyfer ei derbyn pryd bynnag mae unrhyw wybodaeth neu amgylchiadau y cyfeirir atynt yn y Ffurflen Cymhwyster Gwerthiannau Pren yn newid. Mae’r ffurflen ar gael gyda’r ddogfen gwerthiannau ar y Wefan a dylid ei hanfon dros e-bost at sales@cyfoethnaturiolcymru.gov.uk;\nBydd angen o leiaf pythefnos arnom i asesu eich Holiadur Iechyd a Diogelwch neu eich Ffurflen Cymhwyster Gwerthiannau Pren a byddwn yn eich cynghori os bydd angen gwybodaeth bellach. Rydym felly yn eich cynghori i ganiatáu o leiaf pedair wythnos cyn i’r Digwyddiad perthnasol gau ar gyfer Cynigion i gael eich Holiadur Iechyd a Diogelwch neu Ffurflen Cymhwyster Gwerthiannau Pren wedi’i derbyn gennym;\nMae’n rhaid i Chi hefyd gwblhau ffurflen Gwrthdaro Buddiannau a’i hanfon dros e-bost at sales@cyfoethnaturiolcymru.gov.uk cyn i’r Digwyddiad perthnasol gau i Gynigion. Mae’n rhaid i chi wneud hyn ar gyfer pob Digwyddiad. Mae’r ffurflen ar gael gyda’r dogfennau gwerthiannau ar y Wefan.\nRydych yn gyfrifol am gadw eich Gofynion Cyn Cymhwyso yn gyfredol ac yn gywir. Os ydych yn cam-ddatgan neu gam-gynrychioli unrhyw wybodaeth yn eich Gofynion Cyn Cymhwyso, gallech gael eich eithrio rhag unrhyw ddigwyddiadau eWerthiannau yn y dyfodol am gyfnod o hyd at dair blynedd ac, os oes Contract Prynu wedi cael ei roi, mae’n bosibl y byddwch yn atebol am iawndal a gellir terfynu’r Contract Prynu.\nNi ddylech osod Cynnig nes ein bod yn fodlon eich bod wedi bodloni’r Gofynion Cyn Cymhwyso. Os oes gwybodaeth yn dod i’r fei sy’n ein hachosi ni i ail-werthuso p’un a ydych wedi bodloni’r Gofynion Cyn Cymhwyso i’n bodlonrwydd Ni neu beidio, gallem gymryd camau gweithredu yn ôl ein disgresiwn, gan gynnwys eich atal Chi rhag gosod Cynigion, diystyru eich Cynnig, neu derfynu unrhyw Gontract Prynu y gallech fod wedi ei gael gennym.\n5. Gosod Cynigion a’u Derbyn\nAr ôl cofrestru fel Cynigydd a bodloni’r Gofynion Cyn Cymhwyso, mae gennych hawl i gyflwyno Cynnig am Lotiau mewn Digwyddiad, yn unol â’r Rheolau Cynnig ac yn ddarostyngedig i’r Telerau ac Amodau hyn.\nBydd pob Digwyddiad yn cau ar gyfer Cynigion ar y Dyddiad Cau heb hysbysiad nac negeseuon atgoffa pellach i Chi.\nMae Digwyddiadau a roddir ar y Wefan, a’r Lotiau unigol ym mhob Digwyddiad, ar ffurf gwahoddiad i drafod telerau. Bydd Cynnig a osodir gennych Chi yn golygu cynnig sy’n eich rhwymo ar gyfer y Lot dan sylw, y gellir ei dderbyn gennym Ni yn llawn neu yn rhannol, yn unol â’r Rheolau Cynnig ac unrhyw gyfyngiad swm pren rydym yn penderfynu ei weithredu o dan Amod 7, neu unrhyw gyfyngiad rydych yn penderfynu nodi ar adeg y gosod cynnig fel amod ar eich Cynnig.\nNi fyddem o dan unrhyw rwymedigaeth i dderbyn y Cynnig uchaf nac unrhyw Gynnig, p’un a yw ein pris cadw wedi’i fodloni ai peidio.\nBydd derbyniad Cynnig yn ôl ein disgresiwn yn llwyr. Gwnawn anfon e-bost atoch drwy’r system eWerthiannau i dderbyn eich Cynnig. Bydd hysbysiad o dderbyn o’r fath yn creu cytundeb rhwymol (“Contract Prynu”) rhyngoch Chi a Ni a bydd contract o’r fath yn cael ei ystyried i ymgorffori’r Wybodaeth ac Amodau Lot a gweithdrefn anfon pren CNC ynghyd â’r Telerau ac Amodau Contract Prynu perthnasol.\nPan nad oes Cynnig yn foddhaol i Ni, gallem, yn ôl ein disgresiwn ein hunain, fynd at unrhyw un sydd wedi gosod Cynnig yn y Digwyddiad a cheisio negodi gwerthiant o’r Lot berthnasol. Fel arall, gallem gynnig y Lot neu Lotiau perthnasol, neu unrhyw gydgasgliad o unrhyw rannau ohonynt, mewn unrhyw Ddigwyddiad neu Ddigwyddiadau diweddarach. Yn lle hynny, gallem ddelio â’r Lot berthnasol mewn unrhyw ffordd arall rydym yn ystyried yn briodol.\nGallem benderfynu ar unrhyw adeg, gan gynnwys wrth ystyried Cynigion, i osod cyfyngiad ar y cyfanswm y gallech ei brynu mewn Digwyddiad penodol. Pan osodir cyfyngiad cyn y Digwyddiad perthnasol, byddwn yn dweud wrthych, gan roi gymaint o rybudd â phosibl. Pan osodir cyfyngiad wrth ystyried Cynigion, byddwn yn dweud wrthych cyn derbyn Cynigion.\nPan roddir cyfyngiad cyfaint gennym Ni neu Chi, byddwn yn penderfynu yn ôl ein disgresiwn ein hunain pa un o’ch Cynigion, os unrhyw un, fydd yn cael ei dderbyn gennym Ni o fewn y cyfyngiad hwnnw.\nRydym yn cadw’r hawl i wahardd neu derfynu eich hawl i ddefnyddio’r Gwasanaeth a’r Wefan yn ôl ein disgresiwn, am unrhyw reswm a heb rybudd.\nGallech ein hysbysu drwy Sales@cyfoethnaturiolcymru.gov.uk ar unrhyw adeg o’ch dymuniad i derfynu eich defnydd o’r Wefan a/neu’r Gwasanaeth, ac, yn yr achos hwnnw, gwnawn ddirymu eich hawliau mynediad at y Wefan a/neu’r Gwasanaeth o fewn deg diwrnod gwaith a chadarnhau i Chi fod eich hawl i ddefnyddio’r Wefan a’r Gwasanaeth wedi’i therfynu.\nAc eithrio o ran marwolaeth neu anaf personol a achoswyd gan ein hesgeulustod, neu fel y darparwyd yn y Telerau ac Amodau hyn yn benodol, ni fyddwn Ni nac ychwaith ein hasiantau, cynrychiolwyr neu gontractwyr yn atebol i Chi am unrhyw golledion neu dreuliau a godwyd arnoch oherwydd unrhyw gynrychiolaeth (ac eithrio twyll), nac unrhyw warantiad awgrymedig, amod neu deler arall, neu unrhyw ddyletswydd yn y gyfraith gyffredin nac o ganlyniad i dorri contract, ac felly trwy hyn yn eithrio atebolrwydd i’r hyd eithaf a ganiateir gan y gyfraith. Heb ragfarn i’r cyffredinoldeb blaenorol, ni fyddwn Ni nac ychwaith ein hasiantau, cynrychiolwyr neu gontractwyr ag unrhyw atebolrwydd am unrhyw un o’r canlynol:\ncolled anuniongyrchol neu ganlyniadol, gan gynnwys, heb gyfyngiad, colli elw, contract, gwybodaeth, arbedion disgwyliedig neu gyfle;\nymyrraeth ar y Gwasanaeth (gan gynnwys unrhyw fethiant i anfon unrhyw hysbysiad atoch) neu fynediad at y Wefan.\nMae’r We Fyd-Eang y tu hwnt i’n rheolaeth rhesymol Ni a’n hasiantau, cynrychiolwyr neu gontractwyr, ac nid ydym Ni na nhw yn gwarantu y bydd y Wefan neu’r Gwasanaeth ar gael yn barhaus ac y bydd yn rhydd rhag diffygion. Yn ogystal, mae’n bosibl y bydd rhaid i Ni gynnal gwaith cynnal a chadw o’r Wefan o bryd i’w gilydd a/neu atal gweithrediadau, ond, wrth wneud hynny, gwnawn geisio tarfu arnoch cyn lleied â phosibl.\nRydych yn derbyn cyfrifoldeb llawn dros amddiffyn eich systemau cyfrifiadurol, gan gynnwys caledwedd, meddalwedd a data wedi’i storio, rhag feirysau, mwydod, feirysau Ceffyl Pren Troea neu eitemau eraill o natur drafferthus y gellir eu lawrlwytho neu eu derbyn fel arall gan y Wefan.\nNi ddylech geisio ymyrryd â gweithrediad priodol ein Gwefan neu’r Gwasanaeth ac, yn arbennig, ni ddylech geisio osgoi system ddiogelwch unrhyw system gyfrifiadurol, gweinydd, gwefan, llwybrydd neu unrhyw ddyfais arall sydd wedi cysylltu â’r rhyngrwyd, amharu arni, hacio i mewn iddi, neu ymyrryd fel arall â hi.\nPan ydym yn cyfathrebu â Chi neu’n anfon hysbysiadau atoch drwy e-bost, byddwn yn ceisio’n rhesymol i rannu gwybodaeth cyn gynted ag sy’n ymarferol, ond rydych trwy hyn yn cydnabod y gellir oedi neu golli danfoniadau e-bost, ac nid ydym yn derbyn unrhyw atebolrwydd mewn perthynas ag unrhyw achos o oedi neu golli derbyn unrhyw hysbysiadau gan y Defnyddiwr.\n8. Diogelu Data a Chyfrinachedd\nMae’r Wefan a’r Gwasanaeth yn defnyddio cwcis i adalw eich manylion ar gyfer pob defnydd ac i alluogi ymarferoldeb a chynorthwyo hawster defnyddio. Rydym yn defnyddio cwcis yn unol â’n polisi preifatrwydd, y mae ei fanylion ar gael yn https://naturalresources.wales/footer-links/privacy-notice/?lang=cy.\nMae manylion Cynigion a dderbynnir yn gyfrinachol ac ni fydd gwybodaeth a gynhwysir mewn Cynigion yn cael ei datgelu gennym Ni i Gynigwyr eraill ac eithrio fel yr amlinellir yn Amod 8. Os ydych yn aflwyddiannus, gallwch wneud cais i gael eich hysbysu drwy e-bost o’r rheswm pam na dderbyniwyd eich Cynnig.\nRydych yn cydnabod y gall yr holl wybodaeth, neu unrhyw ran ohoni, rydych yn ei darparu, p’un ai ydyw wrth gofrestru, diweddaru eich cofrestriad neu o fewn Cynigion penodol, gynnwys data y diogelir gan Ddeddf Diogelu Data 2018 ac nad oes gennych wrthwynebiad i brosesu unrhyw wybodaeth o’r fath at ddiben y Gwasanaeth. Rydych yn gwarantu eich bod wedi cael yr holl gydsyniadau angenrheidiol mewn perthynas â defnyddio unrhyw ddata o’r fath sy’n ymwneud â thrydydd partïon a’i ddatgelu i Ni.\nGallwn ddefnyddio gwybodaeth a ddarperir gennych i gysylltu â Chi drwy e-bost, neges destun, ffôn, ffacs neu’r post gyda gwybodaeth sy’n ymwneud â’r Gwasanaeth. Gallwch ein hysbysu ar unrhyw adeg drwy e-bost nad ydych yn dymuno i’ch gwybodaeth gael ei defnyddio at ddibenion o’r fath.\nGallwn ddefnyddio gwybodaeth a ddarparwyd gennych i lunio, defnyddio a darparu trydydd partïon ag ystadegau cyfanredol am y Gwasanaeth a gwybodaeth gysylltiedig am y Wefan, ond ni fydd yr ystadegau hyn yn cynnwys gwybodaeth y byddai’n gallu cael ei defnyddio i’ch adnabod.\n9. Rhyddid Gwybodaeth\nRydych yn cydnabod y gallem gael ceisiadau gan drydydd partïon i ddatgelu gwybodaeth benodol mewn perthynas â Ddeddf Rhyddid Gwybodaeth 2000 a/neu Reoliadau Gwybodaeth Amgylcheddol 2004. Pan ydym yn teimlo bod datgeliad o’r fath yn angenrheidiol i’n galluogi i fodloni ein rhwymedigaethau o dan y Ddeddf neu Reoliadau uchod, a bod y wybodaeth y gofynnwyd amdani’n cynnwys gwybodaeth amdanoch Chi neu eich Cynigion, ymdrechwn i’ch hysbysu cyn datgelu’r wybodaeth i’r trydydd parti perthnasol. Rydych trwy hyn yn cydnabod na fydd unrhyw ddatgeliad gennym Ni o dan y Ddeddf neu Reoliadau uchod yn golygu toriad o Amod 8 nac o unrhyw un o’n rhwymedigaethau eraill o dan y Telerau ac Amodau hyn.\n10. Diwygiadau, Addasiadau ac Ychwanegiadau\nGallwn ddiwygio, addasu neu ychwanegu at y Telerau ac Amodau hyn, a Thelerau ac Amodau’r Contract Prynu, ar unrhyw adeg trwy roi’r telerau diwygiedig, addasedig neu atodol ar y Wefan. Bydd y telerau diwygiedig, addasedig neu atodol yn dod i rym pan gânt eu rhoi ar y Wefan a byddant yn berthnasol i’r holl Gynigion a gyflwynir ar ôl y dyddiad hwnnw ac i unrhyw Gontract Prynu a allai ddod yn sgil y Cynigion hynny.\n11. Cwynion a Phryderon\nOs oes gennych unrhyw gwynion, neu unrhyw bryderon am unrhyw ddeunydd sy’n ymddangos ar y Wefan, defnyddiwch y manylion cyswllt a ddangosir ar y Wefan.\n12. Cyfraith ac Awdurdodaeth Lywodraethu\nBydd y Telerau ac Amodau hyn, a’r defnydd o’r Wefan a’r Gwasanaeth, yn cael eu llywodraethu a’u dehongli yn unol â chyfraith berthnasol Cymru a Lloegr a bydd gan lysoedd Cymru a Lloegr awdurdodaeth unigryw.


Harvard Cymraeg「ハーバードカムライグ」: Fersiwn Seoirse\nOddi tano ni welai ond môr gwyn anferth o gymylau tonnog. Uwchben roedd yr haul, a hwnnw’n wyn fel y cymylau, oherwydd dydy’r haul byth yn felyn o’i weld yn uchel yn yr awyr.\nRoedd yn dal i hedfan y Spitfire. Roedd ei law dde ar y ffon, ac roedd yn gweithio'r bar llywio â’i goes chwith yn unig. Roedd yn eithaf hawdd. Roedd y peiriant yn hedfan yn dda, ac roedd e’n deall ei waith.\nMae popeth yn iawn, meddyliodd. Rwy'n gwneud yn iawn. Rwy’n gwneud yn dda. Rwy’n gwybod y ffordd adref. Fe fydda’ i yno ymhen hanner awr. Pan fydda’ i’n glanio fe fyddai’ i’n trolio’n hamddenol ac yn diffodd yr injan ac yn dweud, helpwch fi ma’s, wnewch chi. Fe fydda’ i'n gorfodi fy llais i swnio'n gyffredin a naturiol a 'fydd neb ohonyn nhw’n cymryd unrhyw sylw. Yna fe fydda’ i’n dweud, da chi, wnaiff rhywun fy helpu ma’s. Fedra’ i ddim ar fy mhen fy hun oherwydd dim ond un goes sy’ gen i. Fe fyddan nhw i gyd yn chwerthin ac yn meddwl ’mod i’n smalio, ac fe fydda’ i’n dweud, iawn, dewch i weld, y bastads gwirion. Yna bydd Yorky yn dringo i ben yr adain ac yn edrych i mewn. Yn fwy na thebyg fe fydd e’n chwydu oherwydd yr holl waed a llanast. Fe fydda’ i’n chwerthin ac yn dweud, er mwyn Duw, helpwch chi ma’s.\nCafodd gipolwg arall ar ei goes dde. Doedd fawr ddim ohoni ar ôl. Roedd y bêl fagnel wedi taro'i forddwyd, ychydig uwchben ei ben-glin, a nawr doedd dim ar ôl ond llanast llwyr a llawer o waed. Ond doedd dim poen. Pan edrychodd i lawr, teimlodd fel pe bai’n gweld rhywbeth nad oedd yn perthyn iddo. Doedd a wnelo ddim ag e. Dim ond llanast a oedd yn digwydd bod yno; rhywbeth rhyfedd ac anarferol a diddorol braidd. Roedd ’run fath â chael hyd i gath farw ar y soffa.\nTeimlai’n iawn, ac am ei fod yn teimlo’n iawn, teimlai’n llawn cyffro a heb ofn.\nPostiwyd gan Gwybedyn am 2:40 PM\ncroeso, seoirse. hmmm. mae dy waith di'n /edrych/ yn iawn. aros, wnei di, tra doda' i awch ar 'mhensil. :D\nMonday, October 15, 2007 2:54:00 PM


Sut ddylai Cwmnïau Dylunio Gwe Weithio? | RayHaber | raillynews\nHafanLlythyr CyflwyniadSut ddylai Cwmnïau Dylunio Gwe Weithio?\n21/05/2020 Llythyr Cyflwyniad\nDylai cwmnïau dylunio gwe sy'n gwneud dyluniadau ar gyfer y wefan ddangos eu gwasanaethau gyda meini prawf penodol. Fel arall, gallai ddatgelu'r sefyllfa nad yw'r gwaith yn cyrraedd unrhyw ganlyniad trwy beri i'r gwaith anghywir a chamosod ddigwydd.\nDylai cwmnïau dylunio gwe ddangos yn glir y llwybr y maent wedi'i bennu, trwy eu harfogi â phrofiad a gwybodaeth. Gellir eu cyflogi hefyd fel cwmni SEO. manylion bu Gallwch chi gyrraedd y ddolen.\nMae cwmnïau dylunio gwe yn creu'r dyluniadau gwefan maen nhw'n eu creu yn unol â'r rheolau SEO. Yn y modd hwn, maent wedi creu gwefannau sy'n debygol o fod yn gyfoethog o ddefnyddwyr. Yn ogystal â gweithgareddau backlink i'w gwneud o gyfrifon go iawn, mae hefyd yn gweithredu o fewn cwmpas traffig naturiol ar y safle. Yng ngoleuni pob rheol SEO go iawn, maent yn gweithredu gyda'r nod o sicrhau bod gan y wefan botensial uchel bob amser.\nMeini Prawf Yn Seiliedig ar Gwmnïau Dylunio Gwe\nPerfformio cysylltiadau gwefan mewn ffordd sy'n galluogi'r defnyddiwr i gyrchu'r wybodaeth y mae'n chwilio amdani yn haws.\nDylunio pob tudalen yn unol â rheolau penodol\nMae cyflymder agor y wefan yr un peth ar bob dyfais\nMae ymddangosiad y wefan ar yr un lefel ar bob dyfais\nMae cynnwys y wefan yn wreiddiol\nHeblaw am ansawdd uchel y graffeg, nid yw'n effeithio'n negyddol ar gyflymder y wefan.\nMae delweddau mewn sefyllfa gytbwys o fewn dyluniad y wefan.\nGweithredu codiadau safle yn rheolaidd ac yn lân.\nTrefnir tagiau H ar y wefan yn rheolaidd ac ar bob tudalen.\nSicrhewch fod safonau'r safle'n cael eu bodloni.\nDod o hyd i gyfrifon cyfryngau cymdeithasol ac aros yn gysylltiedig â'r wefan.\nMae gwefannau wedi'u cofrestru ym mhob peiriant chwilio ac mae mapiau gwefan yn strwythur CML ar gael mewn peiriannau chwilio.\nYn y modd hwn, bydd dylunio gwefan yn unol â rheolau SEO presennol bob amser yn hygyrch i ddefnyddwyr. Am fwy o wybodaeth https://www.izmirweb.com.tr/ Gallwch chi gyrraedd y tlink.\nSut Mae Dylunio Gwe Proffesiynol yn Helpu Hunaniaeth Gorfforaethol?\nProsiectau Ysbrydoledig o Ddylunio Goleuadau, İstanbulLight 3. Goleuadau…\nDylai Istanbul Metro weithio tan y bore\nDylai Metro yn Istanbul, oriau 24 weithio ar benwythnosau\nMızraklı: Dylai Gyrwyr Trafnidiaeth Gyhoeddus weithio'n fwy gofalus\nBotwm Gwthio ar gyfer Prosiect Trên Cyflym Uchel Dadleuol\nDim dianc rhag tollau dadleuol\nDechreuodd preifateiddio yn TCDD ddadleuol\nBydd Tramiau dadleuol Gaziantep yn cael eu gweithredu ar ddiwedd 2015\nPont dadleuol Tulumba ym Mersin\nMae CHP yn Galw am Allblannu ar gyfer Pontydd Dadleuol, Priffyrdd a Thwneli\nCwrdd â wyneb newydd gwefan swyddogol Istanbul Metro\nedilon) (tynnwch sylw at Ffair 2015 Rheilffordd Ewrasia gyda Gwefan Twrcaidd Newydd\nHeddiw mewn Hanes: 22 Mai 1971 llinell ddwbl Ankara-Kayas\nMae Prometeon yn lansio gwefan newydd sbon ar gyfer defnyddwyr cerbydau masnachol\nGweithgor Trên Cenedlaethol yn Ymweld â Chwmnïau Lleol\nNid yw cwmnïau Ffrengig ar agenda caffael cyhoeddus\nCwmnïau Llongau Rwsia\nMetro Istanbul 6. Rownd Derfynol Gwobrau Gwe Spider Aur\nGwasanaeth Gwe Corfforaethol - Neirt\nMae Aelodaeth e-fasnach Cwmnïau a Chyfranogiad mewn Ffeiriau Rhithiol wedi'u cynnwys yn y Gymorth


Llafar Bro: Bwrw Golwg- Un a gafodd goleg!\nCyfres achlysurol yn edrych ‘nôl ar rai o gymeriadau a sefydliadau hanesyddol ein bro. Y tro hwn, erthygl am Edwin Owen (1887 - 1973), gwyddonydd o Stiniog, gan Wyn Penri Jones.\nFel un o fabis y pumdegau, drigain mlynedd yn ddiweddarach mae’r cyfryngau’n parhau i edliw pa mor dda yw hi arnom ni - y baby boomers bondigrybwyll. O ystyried caledi ac erchylltra hanner cyntaf yr ugeinfed ganrif, does dim dadl bod amodau byw rhai fel fi a’m cyfoedion yn dipyn gwahanol erbyn heddiw.\nDoedd Stiniog y 50au a’r 60au ddim yn eithriad i’r math hwnnw o edliw, gyda’r hynafgwyr yn ystrydebu, hyd at syrffed weithiau, ac yn holi’n rhethregol am eu cyfoedion - “Lle byddai hwn neu hon erbyn hyn petai wedi cael colej?”. Cymysgedd oedd yma o rannu caledi eu cyfnod hwy a’r dull Stiniogaidd cynnil, caredig, o gymell ac o gefnogi ein cenhedlaeth ni.\nYma ‘dw i am godi cwr y llen ar un o hogia Stiniog a gafodd ‘golej’ a hynny yn nechrau’r ugeinfed ganrif; cyfnod sydd wedi ei groniclo yn hynaws gan un o’i gyfoedion, sef T H Parry-Williams.\nMis Hydref eleni traddodwyd darlith yn y Llyfrgell Genedlaethol dan y pennawd: ‘Copenhagen a Chymru’, darlith wedi’i seilio ar un o gewri ffiseg mwyaf yr ugeinfed ganrif, sef Niels Bohr. Y darlithwyr oedd Dr Rowland Wynne a’r Athro Emeritws Gareth Ffowc Roberts. Wrth hyrwyddo’r digwyddiad pwysleisiodd y Llyfrgell enwogrwydd Bohr ‘am ei waith arloesol fel un o sylfaenwyr mecaneg cwantwm a roddodd arweiniad ac ysbrydoliaeth i genedlaethau o ffisegwyr, a ddaeth wedyn, lawer ohonynt, yn fyd enwog.’\nCanolbwynt y ddarlith oedd y berthynas rhwng Bohr a gwyddonwyr o Gymru. Roedd un, sef William Ewart Williams (1894 – 1966), yn enedigol o Rostryfan a’r llall, Edwin Augustine Owen, yn hogyn o Stiniog.\nEdwin Owen- ar y chwith yn y rhes gefn. Mwy o fanylion isod.\nBu Edwin Owen yn gyfaill i Bohr o’r amser y bu’r ddau yn ymchwilwyr yn labordy Cavendish, Caergrawnt (1911/12) ac mae’n debyg bod y berthynas wedi goroesi hyd farwolaeth Bohr yn 1962, fel y tystia nifer o lythyrau rhwng y ddau, sydd i’w canfod heddiw yn archif Bohr yn Copenhagen. Nodir yn un o’r rheini bod Bohr wedi treulio ychydig ddyddiau o wyliau gydag Edwin Owen yng ngogledd Cymru. Dichon, felly, iddo ymweld â Stiniog!\nYn sicr, mae arbenigedd academaidd a gwaith treiddgar y ddau ddarlithydd uchod yn gymwynas hynod werthfawr i Gymru a’r iaith Gymraeg. Gan fod Rowland yn ffrind da i mi, fe fanteisiais ar y cyfle i’w holi ymhellach, a thrwyddo fo, Gareth Roberts am Edwin Owen. Mae’r ddau wedi bod yn hael wrth rannu eu ffynonellau gyda mi, yn ogystal â chytuno i’w rhannu yma. Ymysg eraill, maent yn cynnwys erthygl yn Y Traethodydd a sgwrs radio ‘Y dyn a’i dylwyth’ recordiwyd yn 1946, lle mae Edwin Owen yn adrodd rhywfaint o hanes ei fywyd a’i yrfa. Mae copi caled o’r sgwrs yn archifdy Prifysgol Bangor.\nRoedd Edwin Owen yn fab i John ac Ellen Owen. Dyma sut yr adroddodd beth o’i hanes yn y sgwrs radio rywdro:\n‘Chwarelwr oedd fy nhad, yn ddarllenwr mawr, ac yn medru meistroli’r hyn a ddarllenai. Nid ysgrifennodd nemor ddim oddigerth dau draethawd buddugol mewn cystadleuthau yn yr Eisteddfod Genedlaethol – un yn Eisteddfod Blaenau Ffestiniog yn 1898 ar y pwnc, “Chwarelau, Mwyngloddiau a Llaw-weithfeydd Sir Feirionydd, yn cynnwys awgrymiadau gyda golwg ar eu datblygiad”, a’r llall yn Eisteddfod Caernarfon yn 1906 ar “Chwarelyddiaeth". Cefais fy nerbyn yn gyflawn aelod yng nghapel y Garregddu … Symudasom i gapel Maenofferen pan adeiladwyd y capel hwnnw, am ei fod yn agosach i’m cartref na’r Garregddu.’\nO’m cof i o leoliad y ddau gapel, prin yw’r pellter rhyngddynt, ond o ystyried amlder y mynychu bryd hynny – dipyn o hen sdép mae’n amlwg!\nDerbyniodd ei addysg gynnar yn Ysgol Ramadeg Ffestiniog lle disgleiriodd yn y celfyddydau. Yna, yn 1905, enillodd le ym Mhrifysgol Bangor i astudio Mathemateg a Ffiseg a graddio gydag anrhydedd yno yn 1909. O ganlyniad, dyfarnwyd iddo ysgoloriaeth i dreulio dwy flynedd (1910-12) fel myfyriwr ymchwil yn labordy enwog Cavendish, Caergrawnt, a dyna lle y bu iddo gyfarfod gyda Niels Bohr. Yno bu’n gwneud gwaith pwysig ar Ymbelydredd o dan lygad barcud yr athro ffiseg J. J. Thompson, darganfyddwr yr electron ac enillydd Gwobr Nobel mewn ffiseg yn 1906 am waith ar gludiad trydan mewn nwyon.\nYn dilyn hynny, aeth y gŵr o Stiniog i weithio i adran Fesureg y National Physical Laboratory. Parhaodd ei ymchwil i Belydr X a ffiseg atomig pan ymunodd â choleg Prifysgol Llundain, cyn ei benodi yn 1926 i gadair Ffiseg ei hen goleg ym Mangor. Yno, sefydlodd adnoddau ymchwil oedd yn adnabyddus yn fyd-eang a dyfarnwyd iddo ystod eang o urddau a gwobrau rhyngwladol yn ei faes.\nYn 1915, priododd Edwin Owen â Julia May Vallance a ganed iddynt un mab. Yn ogystal â derbyn cydnabyddiaeth rhyngwladol am ei waith, bu hefyd yn weithgar yn ei gymuned leol ym Mangor; roedd yn gadeirydd Cymdeithas Addysg y Gweithwyr yng Ngogledd Cymru o 1946 hyd 1956; yn llywodraethwr Ysgol Ramadeg Bangor ac ysgol breifat Rydal ym Mae Colwyn. Fe’i hurddwyd gan yr orsedd. Nodir ei ddiddordebau fel golff (gorfodol i ddyn o’i safle ef, fe dybiwn!) a physgota, y diddordeb hwnnw wedi’i feithrin, siŵr o fod, yn ystod ei fagwraeth yn Stiniog.\nDros yr wythnosau diwethaf, wedi holi ambell i gydnabod lleol, ac o gofio i Edwin Owen farw ond ychydig dros ddeugain mlynedd yn ôl, mae’n od nad wyf wedi taro ar rywun â chof clir amdano. Od hefyd na chlywais i sôn amdano tra’n tyfu i fyny yn Stiniog, er cael clywed digon am Einstein ac eraill. A doedd enw Bohr ddim yn gwbl ddieithr imi chwaith yn y blynyddoedd hynny. Ac, yn rhyfedd iawn, dim gair amdano chwaith yn Y Gwyddoniadur!\nRhyfedd hefyd, nad oedd Edwin Owen yn destun trafod i hynafgwyr Stiniog ym mhump a chwedegau’r ganrif diwethaf. Beth allai’r rheswm fod, tybed? Oedd natur gwaith Edwin Owen yn ei ddyddiau cynnar yn Cavendish yn rhywbeth estron i’r hynafgwyr hynny? Neu a oedd gorfodaeth arno, oherwydd natur ei waith, i gadw’i ben o dan y pared? Oes yna agwedd ddiddorol, tybed, i’w ymfudo i Fangor yn 1926?\nNeu, o gofio bod Edwin Owen wedi’i fagu yn sŵn diwygiad 1904-05, tybed oedd rhywfaint o wrthdaro bryd hynny rhwng y Stiniog ôl-ddiwygiad a gwyddoniaeth yr oes?\n[Gol. (GVJ) – Dyma lun (uchod) o'r criw cyntaf o’r Ysgol Sir i raddio yng Ngholeg Prifysgol Cymru, Bangor (1907 dwi’n tybio). O’r pump yn y rhes gefn, Edwin Owen yw’r 1af ar y chwith a John Morris (brawd Dr Joseph Morris a’r Archdderwydd William Morris) sydd ar ben arall y rhes. Mrs John Jones-Roberts yw’r ail ferch o’r chwith yn y canol. Bu i ddau o’r criw, sef Richard Jones (agosaf at Edwin Owen) a John Roberts (canol y rhes flaen) gael eu lladd yn y Rhyfel Mawr.]\nLabels: Bwrw Golwg, Capel Dolgarregddu, Capel Maenofferen, Cymdeithas Addysg y Gweithwyr, eisteddfod genedlaethol 1898, gwyddoniaeth, Niels Bohr, Y Gwyddoniadur, ymbelydredd


Seminarau / Tiwtorialau 10 (bob yn ail wythnos dros y ddau semester)\nAsesiad Ailsefyll Bydd myfyrwyr syn methur modiwl fel arfer yn cael ailsefyll, ac felly bydd yn rhaid ail-gyflwyno aseseiniadau a fethwyd a chyflwyno unrhyw aseniadau na chyflwynwyd. Bydd marciau am yr aseiniadau a aseswyd eisoes, syn 35% neu fwy, yn cael eu cario ymlaen. Os na fydd amgylchiadau arbennig (e.e. salwch), y marc mwyaf y gellir ei gael ar aseiniadau a gyflwynir iw ailsefyll fydd 35%.\nAsesiad Semester Seiliwyd y dull asesu ar system raeadru y Coleg a ddefnyddir i bennuch gradd. Rhoddir pwysiad credyd o l i bob aseiniad, ar wahan ir papur ymchwil Anrhydedd Cyfun sydd a phwysiad credyd o 2, ac a fydd felly yn cael ei osod i mewn ddwy waith. Caiff eich marc cyfan felly ei gyfrif yn unol ar fformiwla canlynol:- (Dau farc uchaf x 3) + (Dau farc nesaf x 2) + (Dau farc isaf x 1) wedi eu rhannu a 12. Dylai myfyrwyr nodi bod mynychu dosbarthiadau tiwtorial yn orfodol, yn ogystal a chyflwyno gwaith erbyn y dyddiad cau a osodir gan y tiwtor. Dylid cytuno ymlaen llaw gydar tiwtor ar unrhyw absenoldeb, a dylid rhoi gwybod iddo/iddi yn syth am unrhyw salwch. Daw trefn ddisgyblu i rym am absenoldeb nad ywn cael ei egluro. Bydd cyflwyno aseiniadau yn hwyr heb achos da ac heb ganiatad y tiwtor ymlaen llaw yn dwyn yn ei sgil gosbau fel a nodir ar dudalen 4. Gwaith Cwrs: 100%\nysgrifennu ag arddull academaidd\ndefnyddio technoleg gwybodaeth a hyder\ngwneud ymchwil yn annibynnol\ntrin a thrafod dadleuon sy'r cadarnhau a gwrthgyferbynu ei gilydd\ndylunio cywaith ymchwil\ndefnyddio'r gwasanaeth gyrfau\nAmlinelliad o'r modiwl\nMae'r modiwl tiwtorial Lefel 2 yn orfodol i fyfyrwyr yr ail flwyddyn sy'n gwneud cynlluniau gradd Anrhydedd Sengl a Chyfun mewn Daearyddiaeth. Ni all myfyrwyr eraill ei gymryd ond trwy drefniant arbennig gyda Chydgysylltydd y Modiwl. Y mae'n fodiwl sy'n darparu sail i gyswllt arolygol clos a rheolaidd rhwng myfyrwyr a staff trwy gydol y flwyddyn.\nY mae iddo dri nod penodol. Yn gyntaf, gan ei fod yn ffynhonnell cyswllt clos, fe fydd yn ymdrin a phroblemau cyffredinol bugeiliol ac academaidd sy'n wynebu'r myfyrwyr yn ystod y flwyddyn. Yn ail, cynlluniwyd pob Modiwl Tiwtorial Daearyddiaeth yn ol maes llafur academaidd annibynnol. Yn Lefel 2 bydd hyn yn canolbwyntio ar theori daearyddiaeth a daearyddiaeth ymarferol ac ar feysydd trafod cyfoes mewn Daearyddiaeth Ffisegol a Daearyddiaeth Ddynol. Yn drydydd, bydd yn ymwneud a maes llafur ddiffiniedig o sgiliau astudio, a fydd yn galluogi myfyrwyr i ymdrin yn fwy effeithol a gofynion astudiaeth academaidd, i ddatblygu sgiliau trosglwyddadwy, ac yn eu galluogi i fanteisio yn llawnach ar y posibiliadau a gynigir gan ein rhaglen.\nGWAITH CWRS ACADEMAIDD\nBydd gwaith y cwrs academaidd ym Modiwl Tiwtorial Lefel 2 yn ymdrin a theori Daearyddiaeth a Daearyddiaethymarferol, yn ogystal a meysydd trafod cyfoes o fewn i'r pwnc. Yn y naill achos a'r llall, bydd y dosbarthiadau tiwtorial yndatblygu'r themau hyn o fewn i gyd-destun Daearyddiaeth Ffisegol neu Ddaearyddiaeth Ddynol, fel sy'n briodol i'r grwptiwtorial. Caiff y gwaith ei ddatblygu trwy gyfrwng trafodaeth a thraethodau tiwtorial, fel a nodir isod.\nBydd y sgiliau astudio a gynhwysir ym Modiwl Tiwtorial Lefel 2 yn ymdrin a'r canlynol:\nGwaith prosiect/Traethawdau hir [yn cynnwys fformiwleiddio problemau/cynlluniau: ffynonellau gwybodaeth/technegau: paratoi llyfryddiaethau/telnet bids: technegau ysgrifennu adroddiadau]\nMathau o syniadaeth ddaearyddol/gofodol/cyfunol/ecolegol/systematig/gwerthusol\nBydd y sgiliau astudio hyn yn cael eu datblygu trwy gyfrwng gwaith prosiect, fel a nodir isod.\nYn ystod y semester cyntaf, bydd y modiwl tiwtorial yn canolbwyntio ar sgiliau astudio hanfodol ac ar natur trafodaeth\nddaearyddol. Seilir yr asesiad ar dri darn o waith i'w gyflwyno. Bydd rhain yn cynnwys.\nun darn o waith prosiect yn ymwneud ag un neu fwy o'r sgiliau astudio canlynol:- arweiniad gyrfa, hunan-asesu, cyflwyniad llafar, llyfryddiaeth\ndau draethawd academaidd ar bynciau y bydd y tiwtor yn penderfynu arnynt.\nYn ystod yr ail semester, bydd y modiwl tiwtorial yn canolbwyntio ar drafod theori daearyddiaeth a daearyddiaeth ymarferol ac ar baratoi am astudiaeth ddaearyddol annibynnol. Pwysleisir y berthynas sydd rhwng y ddau gynllun yma. Anogir y myfyrwyr hefyd i weld arwyddocad y cyswllt sydd rhwng eu hymchwil annibynnol eu hunain a chyrsiau eraill mewn daearyddiaeth, yn enwedig felly gynnwys cyrsiau ymarferol y flwyddyn gyntaf a'r ail flwyddyn. Bydd llyfryn ynglyn a pharatoi astudiaeth ddaearyddol annibynnol ar gael i fyfyrwyr.\nI fyfyrwyr anrhydedd sengl, bwriedir i'r semester roi cymorth uniongyrchol ar gyfer paratoi traethawd hir. Byddant yn paratoi i'w hasesu dri papur cefndirol o 1800 o eiriau ar y mwyaf. Nid tiwtor y modiwl o angenrheidrwydd fydd arolygydd y traethawd a rhagwelir na fydd trafodaeth gyda'r tiwtor yn digwydd tan yn nes at ddiwedd y modiwl. Bydd yr hyn a gynhwysir yn y tri phapur cefndirol fel a ganlyn:\n1. Methodoleg ymchwil. Arolwg trosfwaol o'r methodolegu a ddefnyddir ar hyn o bryd mewn daearyddiaeth ddynol neu ffisegol. Anogir myfyrwyr i fynegi bod yn well ganddynt un fethodoleg yn fwy na'r lleill. Gall hyn wedyn o bosibl ddarparu'r seiliau methodolegol ar gyfer gwaith traethawd.\n2. Amgyffred problemau. Gofynnir i'r myfyrwyr amgyffred yn annibynnol dair problem ymchwil ar wahan wedi eu tynnu o dair cangen wahanol mewn daearyddiaeth. Gofynnir wedyn i'r myfyrwyr gyflwyno crynodeb ac arolwg o'r llenyddiaeth\nP Cloke, C Philo & D Sadler (1991) Approaches to Human Geography. An Introduction to Contemporary Debates Chwilio Primo R H Haines-Young a J R Petch (1986) Physical Geography: Its Nature and Methods Chwilio Primo


Bydd disgyblion Ceredigion yn dychwelyd i’w hysgolion gam wrth gam o fis Medi ymlaen.\nDymuna Cyngor Sir Ceredigion ddiolch i’r holl staff am eu gwaith caled dros yr wythnosau diwethaf yn sicrhau bod y trefniadau priodol ar waith i ddiogelu iechyd a lles y staff a’r disgyblion.\nBydd yna systemau unffordd ar waith mewn ysgolion, grwpiau swigen fesul blwyddyn a dosbarth, disgyblion yn eistedd yn wynebu blaen y dosbarth, yn hytrach nag yn wynebu ei gilydd, ac amserau egwyl a chinio gwasgaredig. Bydd staff hefyd yn parhau i gymryd tymheredd pob disgybl wrth iddynt gyrraedd y safle. Byddwn yn sicrhau hylendid da trwy sicrhau cyfleoedd golchi dwylo rheolaidd gydol y dydd a chyflenwad o hylif diheintio dwylo mewn llefydd lle nad ydy golchi dwylo yn bosibl, ynghyd â sicrhau digon o awyr iach o fewn dosbarthiadau. Yn ogystal, bydd yr ysgolion yn cael eu glanhau yn ystod y dydd ac ar ôl oriau ysgol. Bydd y system Olrhain Cysylltiadau yn cael ei defnyddio os bydd yna achos o’r coronafeirws, a bydd gan bob ysgol ystafell ynysu benodol os bydd disgybl neu aelod o’r staff yn teimlo’n anhwylus yn ystod y dydd, gydag arwyddion clir yn cael eu gosod o gwmpas y safleoedd i bwysleisio pwysigrwydd hylendid a chadw pellter cymdeithasol. Bydd ysgolion uwchradd hefyd yn gofyn i bob disgybl gario gorchudd wyneb gyda nhw a bydd disgwyl iddynt eu defnyddio yn unol â pholisi Asesu Risg yr ysgol.\nBydd trefniadau cludiant yn parhau yng Ngheredigion ar gyfer y disgyblion hynny sy’n deilwng i gael trafnidiaeth ysgol, a hynny’n unol â pholisi Trafnidiaeth y sir. Mae Cyngor Sir Ceredigion yn disgwyl i ddisgyblion wisgo gorchudd wyneb ar drafnidiaeth ysgol. Dyletswydd rhieni/gofalwyr fydd darparu gorchudd wyneb ar gyfer eu plentyn. Nid yw pellter cymdeithasol yn ofynnol ar drafnidiaeth ysgol ac felly mae’r Cyngor o’r farn y dylid cymryd y cam o wisgo gorchudd wyneb ar drafnidiaeth ysgol fel un dull o leihau risgiau.\nBydd y sefyllfa’n cael ei hadolygu’n barhaus, ac rydym yn diolch i bawb am eu hamynedd a’u cydweithrediad wrth i ni sicrhau mai iechyd a diogelwch yr holl ddisgyblion a’r staff yw’r flaenoriaeth. Anelwn at sicrhau bod ein disgyblion yn derbyn profiad addysgol mor llawn ag sydd yn bosibl oddi fewn i’r amgylchiadau hyn.\nBydd Penaethiaid pob ysgol wrth law i roi sicrwydd i ddisgyblion, rheini a gofalwyr am unrhyw agwedd ar y paratoadau hyn, ac mae Cwestiynau Cyffredin ar gael yma.\nEdrychwn ymlaen at groesawu hen wynebau a wynebau newydd yn ôl i’r ysgolion ym mis Medi, gan ddymuno tymor llwyddiannus, llawn addysg, i bawb.


Anturiaethwr Arctig Emil Grimsson Yn dibynnu ar Deiars Hakkapeliitta 44 o Nokian Tires - www.turas. Tv\nPostiwyd gan TURAS | Mar 25, 2021 | Gear, Rhifyn Deunaw, Pobl | 0 |\nMae amodau gwybodaeth y gaeaf Nordig yn gofyn am wybodaeth arbennig. Nid yw hyn yn newyddion i Nokian Tires o'r Ffindir, gwneuthurwr teiars mwyaf gogleddol y byd, ac Arctic Trucks, cwmni o Wlad yr Iâ sy'n arbenigo mewn trawsnewid cerbydau gyriant pedair olwyn. Mae'r ddau gwmni wedi ymuno o'r blaen er mwyn meistroli amodau gaeaf mwyaf caled y byd. Canlyniad diweddaraf y bartneriaeth rhwng y ddau arbenigwr ar rew ac eira yw teiar gaeaf Nokian Hakkapeliitta 44.\nYn yr hinsawdd arctig, mae'n bwysig gallu ymddiried yn eich teiars a gwybod yn sicr na fydd puncture na thir amhosibl yn tarfu ar y daith. Defnyddir cerbydau arbennig Arctic Trucks, er enghraifft, mewn alldeithiau pegynol, felly mae'n rhaid i'w teiars fodloni gofynion uchel hefyd. Mae'r teiar wedi'i gynllunio i'w ddefnyddio'n galed mewn tywydd garw yn y gaeaf, a dyna lle mae'n teimlo'n fwyaf cartrefol.\nMae Nokian Hakkapeliitta 44 wedi'i deilwra'n arbennig ar gyfer cerbydau alldaith arbennig Arctic Trucks ac mae'n rhagori mewn gafael a gwydnwch. Mae'r newydd-deb yn pwyso oddeutu 70 cilo ac mae ei ddiamedr dros fetr. Er gwaethaf ei faint cadarn, mae'r teiar yn symud trwy eira dwfn yn rhwydd.\nMae rhan ganol y patrwm gwadn yn cynnwys onglau siâp V miniog iawn sydd wedi'u optimeiddio ar gyfer glanhau'r rhigolau rhag eira a slush. Mae lled y gwadn yn ogystal â gofod awyr mwyaf posibl y tyre yn gwarantu bod y teiar yn symud yn effeithlon hyd yn oed ar wyneb meddal.\nNokian Hakkapeliitta 44 yw parhad y stori a ddechreuodd yn 2014, pan lansiwyd cynnyrch cyntaf y cydweithrediad rhwng Nokian Tires a Arctic Trucks, teiar gaeaf Nokian Hakkapeliitta LT2 AT35 ar gyfer cerbydau gyriant mawr 4-olwyn. Cyn hyn, roedd y cwmnïau wedi cydweithredu'n fasnachol am amser hir.\nGellir olrhain tarddiad Tryciau Arctig yn ôl i 1990 pan ddechreuodd Toyota yng Ngwlad yr Iâ addasu cerbydau cyfleustodau a chwaraeon 4 × 4. Heddiw Arctic Trucks yw'r prif weithwyr proffesiynol, sy'n arbenigo mewn trawsnewid amryw o gerbydau 4WD. Yn y nodwedd hon mae Emil Grimsson, sylfaenydd a chadeirydd Arctic Trucks yn esbonio pa mor arbennig yw teiar Hakkapeliitta 44, a'r gwahaniaeth y mae wedi'i wneud i weithio ar Antarctica a theithio ar ei draws. Fel yr eglura Emil ..\nAntarctica Ion 2017-Queen-Maud-Land.\n“Fy mhrofiad cyntaf gyda Nokian Tires, roedd profiad go iawn yn y bôn yn alldaith a wnaethom o ben deheuol yr Ynys Las yr holl ffordd ar draws y ganolfan, draw i'r gogledd ac oddi ar ran y gogledd ac yn y bôn yn gorfod mynd yr holl ffordd i'r de eto, yn naturiol , gan fod y ceir yno ac nad oedd allanfa arall yno. Gyriant 5000 rhyw gilometr oedd hwn. Ac, roedd y car roeddwn i'n ei yrru ar y 18 Nokian Tire ac roedd y ceir eraill ar y teiars roedden ni'n eu defnyddio o'r blaen neu wedi bod yn eu defnyddio hyd at y pwynt hwn. Y profiad a gefais o hyn oedd bod y prif fuddion yn ddau beth. Un peth yw fy mod i'n defnyddio llawer llai o danwydd ac mae'n anodd eu cymharu oherwydd nad oedd y ceir yn cario'r un llwyth yn union a phethau felly. Ond, yn fy amcangyfrif i, roedd rhwng 15 a 20% yn fwy effeithlon o ran tanwydd ar yr eira ar gyfartaledd. Ac i ni, alldaith yn ddoeth, Mae'n enfawr. Hynny yw, yn Antarctica byddwn yn talu $ 10,000 neu rywbeth am gasgen tanwydd mewn rhai lleoliadau. Ac mae angen llawer o danwydd arnom i lawr yno. Felly mae hyn yn bwysig iawn, iawn. Ah, a'r ail beth yw pan fydd yr amodau eira yn dod yn anodd iawn. Yn feddal iawn mae'r teiar hwn ychydig yn well yn y ffordd y mae'n cywasgu'r eira ac yn rhoi arnofio i chi. Felly gallwn wneud llawer mwy mewn eira meddal nag y gallem o'r blaen gyda theiar arall o faint tebyg.\nYn flaenorol ar y teiars eraill, a ddefnyddiwyd gennym cyn y Nokian Tires, pan aethom i mewn i eira meddal byddai'n rhaid i ni roi gêr ymlusgo i mewn lle rydyn ni'n mynd, fel, isel isel a cheisio gwasgu ymlaen a byddai'n cymryd oriau i ni cael ychydig gilometrau. ar y teiar newydd, rydych chi mewn isel yn unig ac rydych chi'n symud 15, 20 cilomedr yr awr. Mae hwn yn ddeinameg hollol newydd ar gyfer gwneud hyn. Ac ar wahân i hyn, mae'r teiar yn dawel ar y briffordd, mae'n teimlo'n dda o ran llywio ac ar y cyfan mae'n dda iawn. Gwneir rhai aberthau mewn ychydig iawn o amodau er enghraifft os oes gennym fwd neu rywbeth fel hyn, wyddoch chi, mae gan y teiar wadn fain sy'n fwy wedi'i theilwra i'r eira. Ond anaml yr ydym yn yr amodau hynny. Efallai y bydd yn dioddef ychydig hefyd mewn amodau eira gwlyb iawn. Ond ar y cyfan, nid oes cymhariaeth. Rydyn ni'n hapus iawn gyda'r teiar newydd hwn. Ac rydym yn gweld hyn fel cam enfawr ymlaen yn y maint hwn o deiar. A hwn yn y bôn yw'r unig deiar ar y farchnad heddiw a all ganiatáu i'r ddau yrru'n braf ar y briffordd a bod yn dawel ac yn braf ac yna hefyd yn dda iawn ar eira meddal.\nAc mae yna fater arall, er enghraifft, os cymeraf Antarctica y teiar a oedd gennym o'r blaen neu wedi bod yn ei ddefnyddio yno, a bod rhai o'r ceir sy'n defnyddio'r teiar hwn o hyd, rydym yn wynebu tymereddau islaw minws 50 C. Ac unrhyw bryd yr ydym ni ynddo yr ardal neu'n dod yn agos at minws 40 C, (sydd yn y bôn yr un peth yn fahrenheit minws 40) os ydym yn stopio ar y teiars hŷn, ni fydd y teiar yn gweithredu. Rydych chi'n gwybod bod angen gwres arno. Mae angen iddo gael rhywfaint o wres a bydd yn cael craciau ynddo a phethau felly. A bydd yn cymryd amser hir i ni fynd ati gyda'r hen deiars yn y math hwnnw o dymheredd.\nOherwydd pan nad yw'r teiar yn hyblyg, nid yw'n rhoi'r arnofio sydd ei hangen arnoch chi ac mae'n anodd iawn a hefyd yn dipyn o sefyllfa beryglus sydd gennym ar y llwyfandir uchel, pan fydd y senario hwn yn digwydd. Mae'r Nokian Tire ar y llaw arall, yn gadael inni stopio yn minws 40 a hyd yn oed yn is a gallwn ddal i yrru i ffwrdd. Wrth gwrs, yn y tymheredd hwn, mae angen i ni ystyried pethau eraill hefyd, cymhwyso'r cymarebau gêr ac ar y gearbychen a phethau felly.\nFel rheol Pan rydyn ni'n stopio mae angen i ni fod yn ofalus iawn pan rydyn ni'n cychwyn eto. Ond nid teiar Nokian byth yw'r mater. Mae'n gweithredu'n dda iawn. Nid wyf yn gwybod ble mae'r terfyn ar gyfer y teiar hwnnw, ond nid wyf yn credu bod angen i mi ei brofi ”.\nGallwch hefyd edrych ar y fideo diweddar a grëwyd gennym ar gyfer y Nokian Rotiiva AT Tires teiar tir gwych sydd wedi'i gymeradwyo i'w ddefnyddio yn y gaeaf.\nblaenorolTURAS Cylchgrawn Gwersylla a 4WD - Rhifyn Deunaw\nnesafUwchraddio Goleuadau LED ar gyfer Amddiffynwr Land Rover o Bearmach\nExmoor Trim- Ewch Unrhyw le mewn Cysur. Hoods Cynfas Land Rover a Thrimiau Cerbydau


Gwasanaethau Gofal Iechyd yn Wrecsam\nBydd amrywiaeth o weithwyr proffesiynol gofal iechyd yn gofalu amdanoch yn unol â'ch angen penodol.\nYn ogystal â gofalu am eich anghenion iechyd cyffredinol, gall ein meddygon:\nOsod dyfeisiau atal cenhedlu, mewnblaniadau a phesarïau\nYmgymryd â mân lawdriniaethau gan gynnwys pigiadau steroid i'r cymalau\nGallwn hefyd gynnig gwaith preifat cyfyngedig gan gynnwys:\nArchwiliadau meddygol gofynnol ar gyfer trwyddedau Cerbydau Nwyddau Trwm (HGV) a thrwyddedau tacsi\nImiwneiddiadau y gellir codi tâl amdanynt\nTrafodwch y ffioedd ar gyfer y rhain, os gwelwch yn dda, gyda'n tîm Derbyn.\nNyrsys a chynorthwywyr gofal iechyd\nMae’n tîm o nyrsys practis a chynorthwywyr gofal iechyd ar gael i weld cleifion ar gyfer:\nRheoli Clefydau Cronig\nBywyd Iachus Menywod a Dynion\nGwiriadau pwysedd gwaed\nBrechiadau arferol plentyndod a'r glasoed\nBrechiadau ar gyfer ffliw / niwmonia / eryr\nPigiadau fitamin B12\nCyngor ar reoli pwysau, diet ac ymarfer corff\nCyngor ar alcohol\nYmwybyddiaeth o'r Fron a’r Ceilliau\nCytoleg Serfigol / Profion Ceg y Groth\nAtal cenhedlu a Therapi Adfer Hormonau (HRT)\nYmarferwyr Gofal Brys\nMae’n hymarferwyr gofal brys yn barafeddygon hyfforddedig a gallant ymweld â chi gartref os byddwch chi'n gofyn am ymweliad cartref. Mae hwn yn rhan o'r Gwasanaeth Ymweld â Chartrefi a ariennir gan glwstwr Gogledd a Gorllewin Wrecsam o Bractisiau Meddygon Teulu.\nEfallai y bydd ein hymarferwyr gofal brys o fewn y feddygfa hefyd yn eich archwilio ar gyfer mân anhwylderau.\nRydym yn cynnal clinigau adolygu meddyginiaethau ar ran Bwrdd Iechyd Prifysgol Betsi Cadwaladr yng Nghanolfan Iechyd Llai. Efallai y bydd meddyg neu nyrs yn gofyn ichi fynd i un o'r clinigau hyn i drafod eich meddyginiaethau gyda'r fferyllydd, a fydd yn gallu adolygu'ch rhestr feddyginiaeth a chynnig cyngor.\nMae awdiolegydd hyfforddedig yn gweithredu clinig yng Nghanolfan Iechyd Llai ar fore Mawrth. Gall meddyg neu nyrs eich cyfeirio at y clinig hwn i gael asesiad colli clyw, pendro neu golli cydbwysedd.\nMae Presgripsiynu Cymdeithasol yn eich helpu i archwilio gwasanaethau ychwanegol sy'n eich cefnogi i wella'ch iechyd, eich ymdeimlad o les a gwneud newidiadau cadarnhaol yn eich bywyd. Mae'n wasanaeth defnyddiol i'r cleifion hynny sy'n wynebu materion fel iselder ysbryd neu bryder, pryderon am ddyled neu broblemau’n ymwneud â thai, profedigaeth neu arwahanrwydd.\nGall unrhyw un o'n gweithwyr gofal iechyd proffesiynol eich cyfeirio at ein Presgripsiynydd Cymdeithasol, sy'n gallu siarad â chleifion am y materion maen nhw'n eu hwynebu a dod o hyd i'r gwasanaethau cywir i'ch cefnogi chi.


Pembrokeshire section (Vol 3) - Pages 16 - 29\n(Continued) Trefgarn Owain (Brawdy parish)\nTYDDEWI (Rhodiad chapel - St David's parish) (with translation)\n...........nemawr gyda'r weinidogaeth pan ddechreuodd Mr. Evans ar ei lafur, ac felly syrthiodd y rhan fwyaf o'r gwaith arno ef. Yn y flwyddyn 1856, gosododd Mr. Evans i fyny wasanaeth crefyddol rheolaidd yn Nolton, lle ar lan y mor tua chwe' milldir o Drefgarn, ac ardal hollol Saesnigaidd. Yn 1857, dechreuwyd adeiladu capel yno yn benaf trwy lafur Mr. D. Banton, Nolton, a Mr. J. Thomas, Llethr. Rhoddodd eglwys Trefgarn tua thriugain punt at draul yr adeiladaeth. Wedi agor y capel corpholwyd ynddo eglwys o bymtheg o aelodau ; sef wyth o Drefgarn, a'r gweddill o Reyston, a manau eraill. Parhaodd Mr. Evans i wasanaethu y lle hwn yn rhad nes oedd yr eglwys yn 70 o aelodau, a'r ddyled wedi ei thalu. Yn fuan wedi urddiad Mr. Evans, dewisodd eglwys Trefgarn ddeuddeg o'r aelodau i fod yn ddiaconiaid trwy bleidlais ddirgel, ac aeth y cwbl drosodd yn dangnefeddus. Yn y flwyddyn 1862, bu farw yr hen weinidog, Mr. Griffiths, yn hen ac yn llawn o ddyddiau a pharch gan fyd ac eglwys. Yr oedd Mr. Evans wedi cael ei ofidio yn fawr er's cryn amser trwy ddeall fod teimladau anngharedig rhwng rhai o'r aelodau a'u gilydd, ac wedi arfer pob moddion er ceisio symud y drwg-deimlad, ond yn aflwyddianus, digalonodd gymaint fel y rhoddodd y weinidogaeth i fyny. nid oedd wedi edrych am, na derbyn galwad o un lle arall, cyn rhoddi ei ofal yn Nhrefgarn i fyny. Cyn gynted ag y deallwyd ei fod yn symudol, cafodd alwad unfrydol o Ebenezer, Caerdydd, lle y mae yn bresenol. Rhoddodd ei weinidogaeth i fyny yn Nhrefgarn yn 1866, a dechreuodd ei waith yn Nghaerdydd yn nechreu 1867. Wedi ymadawiad Mr. Eyans, rhoddodd eglwys Trefgarn alwad i Mr. D. L. Jenkins, o athrofa Caerfyrddin. Urddwyd ef yma Gorphenaf laf, 1868. Ar yr achlysur gweinyddwyd gan Meistri H. Davies, Bethania; D. Henry, Penygroes; J. Davies, Glandwr; W. Morgan, Caerfyrddin, ac eraill. Yn ystod gweinidogaeth Mr. Jenkins adeiladwyd capel newydd tlws yn Penycwm, a chliriwyd y ddyled cyn diwedd 1871. Yn niwedd y flwyddyn 1871, derbyniodd Mr. Jenkins alwad oddiwrth yr eglwys Saesonig yn Splotlands, Caerdydd, a symudodd yno. Mae eglwys Trefgarn oddiar ei ymadawiad ef heb un gweinidog sefydlog ynddi. Mae yr achos yma yn bresenol mewn sefyllfa lewyrchus, a chynnulleidfaoedd lluosog yn cyfarfod yn y fam-eglwys a'i changhenau. Bu yma lawer o bobl nodedig mewn crefydd o oes i oes, ac y mae eu henwau yn berarogl yn yr ardal hyd heddyw; ac y mae yma rai o hiliogaeth y gwyr enwog hyny yn dwyn eu henwau, ac yn etifeddu eu hysbryd. Bu yr eglwys yma yn faes dadleuon brwd yn y dyddiau gynt yn nghylch y System Newydd; a chrybwylla Mr. J. Morgan Evans, i un o'r hen aelodau, Thomas Watts, taid y gantores enwog Miss Watts, ddyweyd wrtho ef ar ol iddo bregethu yn lled gymhelliadol, " Pe pregethech chwi y bregeth yna yma ddeugain mlynedd yn ol, tynid chwi lowr o'r pwlpud." Yr oedd teulu o'r enw y Siarliaid, y rhai a gyfrifent eu hunain yn warcheidwaid yr athrawiaeth, a thost fuont wrth lawer pregethwr ieuangc wedi iddo ddyfod i lawr o'r pulpud. Profent ef a chwestiynau caled, a mynych y byddent yn dadleu hyd doriad gwawr y boreu. Mae yn ddiameu i lawer o bregethwyr gyfodi yn yr eglwys henafol hon nad ydym ni wedi gallu dyfod o hyd i'w henwau. Y rhai canlynol yw yr unig rai y gwyddom ni amdanynt: -\nHugh Harries, Ysw. Yr ydym eisioes wedi rhoddi a wyddom o'i hanes ef.\nThomas Maurice. Rhoddir ei hanes ef ynglyn a Laeharn, lle y bu ddiweddaf yn gweinidogaethu. Ebenezer Skeel. Gweler hanes yr eglwys yn Abergavenny.\nWilliam Harries. Rhoddasom ei hanes yntau yn nglyn a hanes yr eglwys yn Abergavenny.\nWilliam Warlow. Gweler hanes Milford.\nWilliam Harries, Solfach. Daw ei hanes yn nglyn a'r eglwys hono.\nDaniel Jenkins. Rhoddir ei hanes ef isod yn mysg y gweinidogion.\nThomas Skeel. Rhoddir ei hanes ef yn nglyn a Phenybont.\nDaniel Davies. Gweler hanes yr eglwys yn Zion's-hill.\nDavid Griffiths. Mab Mr. B. Griffîths, y gweinidog, oedd ef. Addysgwyd ef yn athrofa Highbnry. Bu am ddeng mlynedd yn weinidog yn Tean, swydd Stafford. Symudodd oddiyno i Lichfield, lle y bu yn nodedig o barchus a defnyddiol am ddwy flynedd.Bu farw yno ar ol ychydig ddyddiau o gystudd Hydref 13eg, 1848, yn 34 oed. Yr oedd yn weinidog ieuangc rhyfeddol o addawol a galluog.\nDr. Thomas Nicholas, gynt athraw yr athrofa yn Nghaerfyrddin.\nJames Evans. Yr hwn a adwaenid dan yr enw " Y bachgen dall." Ganwyd ef mewn lle a elwir Treserfach, yn mhlwyf Brideth, Mehefin 28ain, 1814. Cafodd addysg dda pan yn blentyn, ond collodd ei olygon yn raddol, ond etto yn hollol ddiboen. Dechreuodd pan oedd tua 13 oed, ac erbyn ei fod tua 14 oed, nid oedd yn gweled dim. Gwnaed prawf ar bob meddygon hyd y gellid ond yn gwbl ofer. Ymddadblygodd ei alluoedd yn foreu, ac anogwyd ef i ddechreu pregethu pan nad oedd ond 16 oed. Bu ar daith trwy y Gogledd, a bu yn Liverpool yn ymgynghori a'r meddygon yn y sefydliad llygeidyddol (Eye Institution}, ond ni chafodd fawr calondid. Teithiodd gryn lawer ar hyd y wlad i bregethu, ac yr oedd yn dra pharchus a chymeradwy gan bawb. Yr oedd yn ddyn ieuangc rhyfeddol o dalentog, ac yn bregethwr grymus. Er ei fod yn ddall, cyfansoddodd lawer o ysgrifau i'r misolion, ac ennillodd rai gwobrwyon mewn eisteddfodau. Cyfansoddodd a chyhoeddodd lyfr a elwir Y Cristion Dyddorgar. Bn farw Mehefin 5ed, 1842, cyn ei fod yn llawn wythmlwydd- ar-hugain oed.\nJonas E. Evans. Brawd James Evans. Ganwyd ef Gorphenaf 14eg, 1820. Derbyniwyd ef yn aelod yn Nhrefgarn cyn ei fod yn un-ar-bymtheg oed. Yn fuan wedi iddo ddechreu pregethu aeth i ysgol Mr. H. Davies, Narberth, ac oddiyno yn lonawr, 1844, i athrofa Newport Pagnal. Urddwyd ef yn Lofthouse, sir Gaerefrog yn 1848. Priododd yno i deulu parchus, ac ymddangosai pob peth yn dymhorol ac yn ysbrydol yn obeithiol iawn iddo; ond cyn iddo gael nerth i lafurio yn ngwinllan ei Arglwydd gyflawn chwe' mlynedd, ymaflodd y darfodedigaeth ynddo, fel y bu raid iddo yn 1854 roddi ei ofal gweinidogaethol i fyny. Bu farw Mai 8fed, 1856.\nD. W. Evans, Stansfield, yn swydd Suffolk, a B. W. Evans, Yelvertoft, swydd Northampton, ydynt frodyr i James a Jonas Evans, ac yn weinidogion parchus a defnyddiol. , Deallwn fod amryw bregethwyr cynorthwyol tra pharchus a defnyddiol wedi cyfodi yma o bryd i bryd, ond gan nad ydym yn gwybod eu henwau nis gallwn eu crybwyll.\nYr ydym eisioes yn hanes y Green, Hwlffordd, wedi rhoddi cofiant am Meistri P. Phillips a T. Davies, dau weinidog cyntaf yr eglwys hon.\nWILLIAM MAURICE. Gan fod y gweinidog hwn yn ddyn mor enwog a defnyddiol yn ei ddydd, ac iddo adael y fath deulu lluosog ar ei ol a bod amryw o'i blant a'i wyrion yn weinidogion a gwragedd gweinidogion, yr ydym yn synu na buasai rhai o honynt yn ysgrifenu ei hanes. Nid oes genym ond y peth nesaf i ddim o hanes boreu ei oes. Dywed yr hybarch W. T. Davies, Rhosycaerau, mai un genedigol o Ogledd Cymru ydoedd, ond dywed y diweddar Mr. Griffiths, Tyddewi, mai yn sir Gaerfyrddin y ganwyd ef. Yr ydym yn barnu mai Mr. Griffiths sydd yn iawn gyda golwg ar le ei enedigaeth, ond yr ydym wedi methu cael allan yn mha ran o sir Gaerfyrddin y ganwyd ef. Nis gwyddom ychwaith yn mha le y derbyniodd ei addysg. Os yn athrofa Caerfyrddin yr addysgwyd ef mae yn rhaid mai ar ei draul ei hun y bu yno, oblegid y mae genym enw pob myfyriwr a addysgwyd yno ar draul y Byrddau Henadurol a Chynnulleidfaol, ac nid yw enw William Maurice yn eu mysg. Yr ydym yn barnu iddo ymsefydlu yn Nhrefgarn tua'r flwyddyn 1720, er na chafodd ei urddo cyn Mehefin, 1725. Yn mhen ychydig amser wedi iddo ymsefydlu yn sir Benfro, ymunodd mewn priodas a Miss Perkins, merch Mr. David Perkins, un o sylfaenwyr yr achos yn Rhosycaerau. Cafodd un-ar-ddeg o blant o'i wraig gyntaf, un o ba rai oedd Mr. Thomas Maurice, yr hwn a fu yn weinidog yn Lacharn. Priododd yr ail waith ag un o aelodau y Bedyddwyr yn Llangloffan. Cafodd un-ar-ddeg o blant ohono drachefn. Priododd un o'i ferched a Mr. John Richards, Trefgarn, fel y nodasom eisioes. Priododd un arall a Mr. William Harries, gweinidog Rhodiad, ac un arall a Mr. Mortimer, Trewellwell. Hi oedd mam y diweddar Mr. T. Mortimer, gweinidog Solfach. Arferai Mr. Maurice ddyweyd, mai swn plant oedd y miwsig hyfrytaf yn ei glustiau. Gan iddo gael dau-ar-hugain o blant mae yn debyg iddo gael digon o'r miwsig a hoffai. Bu y gwr da hwn farw mewn henaint teg yn bedwar-ugain-a-phump oed, Hydref 16eg, 1778, a chladd- wyd ef yn medd ei ail wraig yn mynwent Llanrhian, yn agos i Dyddcwi. Yr oedd William Maurice yn ddyn da, yn weinidog llafurus, ac yn bregethwr poblogaidd. Yr oedd y rhan fwyaf, os nad yr oll o'i deulu lluosog, yn grefyddol, ac y mae degau o'i ddisgynyddion hyd y dydd hwn yn grefyddwyr da ac yn Ymneillduwyr selog, ond y mae rhai o honynt hefyd wedi gwyro oddiwrth egwyddorion eu hynafiaid a myned yn Eglwyswyr penboeth.\nMORRIS GRIFFITHS. Ganwyd ef yn mhlwyf Llangybi, yn sir Gaernarfon, yn y flwyddyn 1721. Cafodd ei eni a'i fagu mewn ardal lle yr oedd Ymneilldiaeth wedi gwreiddio er's oesau, a digon tebyg iddo yntau o'i febyd gael ei ddwyn i fyny mewn gwybodaeth grefyddol. Cafodd y fraint o fyned yn lled ieuangc i fyw i deulu y duwiol a'r dioddefus William Pritchard, o Glasfrynfawr. Pan orfodwyd William Pritchard, gan erledigaeth, i symud o sir Gaernarfon i Fon, aeth Morris Griffiths gydag ef. Ryw amser, naill ai cyn neu wedi symud i Fon, dechreuodd arfer ei ddawn fel cynghorwr. Cynhyrfodd hyny ffyrnigrwydd yr erlidwyr yn ei erbyn. Pan yr oedd unwaith ar giniaw gyda y teulu, wedi i Mr. Pritchard symud i Blas Penmynydd, Mon, daeth y pressgang i'r ty i ddal Morris, y gwas, i'w\ngymeryd i'r fyddin. Gofynodd Mrs. Pritchard iddynt am adael iddo fyned i'r llofft i roddi ei esgidiau am ei draed, fel y buasai yn hawddach iddo gerdded. Caniatawyd hyny iddo. Wedi myned i'r llofft, diangodd allan trwy y ffenestr, ac felly collodd yr erlidwyr eu hysglyfaeth y tro hwnw. Bob yn ychydig aeth i fyned oddiamgylch y wlad i bregethu, fel y gwnelai Jenkin Morgan, a llawer eraill. Ún tro yr oedd i bregethu yn Llanrwst, ac wedi dechreu y gwasanaeth, torodd yr erlidwyr i'r ty gyda bwriad i ddal ac anmharchu y pregethwr. Ar y pryd, diffoddodd gwr y ty y canwyllau, a llwyddodd i guddio a chloi y pregethwr mewn cist fel y methasant ddyfod o hyd iddo. Ar ol bod yn pregethu cryn lawer yma ac acw yn y Gogledd, aeth ar gymeradwyaeth Mr. Lewis Rees yn fyfyriwr i athrofa Caerfyrddin. Derbyniwyd ef yno Mehefin 4ydd, 1750, ar draul y Bwrdd Cynnulleidfaol. Wedi gorphen ei amser yn yr athrofa, ymsefydlodd yn weinidog yn Nhrefgarn a Rhosycaerau. Urddwyd ef, fel y nodasom, Medi 29ain, 1757. Testyn Mr. Lewis Rees yn yr urddiad ydoedd, 2 Bren. ii. 9., a thestyn Mr Evan Davies, athraw yr urddedig, oedd 1 Tim. iv. 16. Wedi llafurio yn ddiwyd a llwyddianus yn y weinidogaeth am rai blynyddau, gwaelodd ei iechyd ac aeth wanach, wanach, fel y bu farw Hydref 17eg, 1769, yn 48 mlwydd oed. Yn y Garnachenlwyd, yn mhlwyf Mathry, yr oedd yn cyfaneddu yn ei flynyddau diweddaf. Bu farw yn orfoleddus iawn. Claddwyd ef yn fynwent eglwys Mathry. Bu ei weddw fyw hyd Ebrill 22ain, 1807. Claddwyd hi yn medd ei phriod. Yr oedd Morris Griffiths yn ddyn gwerthfawr, a hollol ymroddedig i'w waith. Mae yn ymddangos iddo ddyoddef ei ran o erledigaeth yn moreu ei oes, ac na fu yn rhydd oddiwrth ofidiau tra y bu fyw, ond cadwodd oi gymeriad crefyddol yn loew a'i fwa yn gryf yn ngwasanaeth ei Arglwydd. " Aml ddrygau a gaiff y cyfiawn, ond yr Arglwydd a'i gwared ef oddiwrthynt oll."\nJOHN RICHARDS. Un genedigol o sir Gaerfyrddin oedd of, ond nis gwyddom o ba le yno, Derbyniwyd ef yn fyfyriwr i Abergavenny, Mai 8fed, 1767. Ar orpheniad ei amser yno, cafodd alwad i fyned yn ganlyniedydd i Mr. Morris Griffiths. Urddwyd ef yn y flwyddyn 1770. Dywedir i Mr. Grifflths ei glywed yn gweddio mewn cyfarfod gweinidogion ac iddo adael argraff mor dda ar ei feddwl, fel y darfu iddo ar ei wely angau ddymuno ar bobl ei ofal roddi galwad iddo i ddyfod yn ganlyniedydd iddo ef. Yr ydym yn barod wedi rhoddi cymaiat ag sydd genym o hanes ei weinidogaeth yn Nhrefgarn a Rhosycaerau, ei ymfudiad i'r America, a'i farwolaeth yno, fel nad oes genym ddim i'w ychwanegu yma.\nDANIEL JENKINS. Ganwyd ef yn agos i Drefgarn yn y flwyddyn 1750. Yr oedd ei rieni yn aelodau gyda'r Methodistiaid Calfinaidd yn Woodstock, ond gan fod ganddynt tua deuddeg milldir o ffordd i fyned yno, nís gallent fyned a'u plant gyda hwy, ac felly ymunodd y rhai hyny agos oll a'r enwad Annibynol yn Nhrefgarn. Gosodwyd Daniel yn ieuangc i ddysgu galwedigaeth crydd, a bu am flynyddau lawer yn dilyn yr alwedigaeth hono. Derbyniwyd ef yn aelod eglwysig yn Nhrefgarn yn ieuangc, ac yn gymaint a'i fod yn rhagori ar y cyffredin yn ei wybodaeth a'i ddoniau, anogwyd ef i bregethu. Bu am lawer o flynyddau yn bregethwr cynorthwyol parchus yn ei fam-eglwys a'r eglwysi cymydogaethol. Ar ymadawiad Mr. John Richards i'r America yn 1795, cafodd ef, a'r tri brawd eraill a enwyd yn barod, eu hurddo yn gydweinidogion i'r eglwysi yn Nhref\ngarn, Rhosycaerau, a Rhodiad. Yr oedd Mr. Jenkins yn ei flynyddau diweddaf yn cael ei flino a'i analluogi yn fawr gan ddiffyg anadl. Bu farw lonawr 18fed, 1811, yn 61 oed. pregethodd Mr. B. Griffiths ei bregeth angladdol oddiwrth Heb. xüi. 7. Yr oedd Mr. Daniel Jenkins yn cael ei gyfrif yn ddyn da a galluog iawn yn yr ysgrythyrau, ac yn bregethwr adeiladol a derbyniol iawn. Yr oedd yn Galfiniad diysgog o ran ei farn.\nBENJAMIN GRIFFITHS. Ganwyd ef yn Clungwyn, yn mhlwyf Meidryn, Sir Gaerfyrddin, Gorphenaf 16eg, 1778. Yr oedd ei rieni yn bobl grefyddol iawn, yn aelodau yn Bethlehem, St. Clears, a'i dad yn ddiacon yno. Mae yn ddiameu iddo ef fod dan argraffiadau crefyddol o'i febyd, ond ni ddarfu iddo wneyd proffes gyhoeddus o grefydd cyn y flwyddyn 1801, pryd yr oedd yn dair-ar-hugain oed. Ymunodd a'r eglwys yn Bethlehem yn y flwyddyn hono. Trwy offerynoliaeth ei ewythr, Mr. Thomas, Llwynbychan, yr hwn oedd yn ddiacon a phregethwr parchus yn Bethlehem, y dygwyd ef i benderfyniad i roddi ei hun yn gyhoeddus i'r Arglwydd a'i bobl. Yn mhen taír blynedd ar ol ei dderbyn yn aelod, ar anogaeth yr eglwys, dechreuodd arfer ei ddoniau fel pregethwr. Bu am bum' mlynedd yn pregethu yn achlysurol yn ei fam-eglwys ac yn yr eglwysi cymydogaethol, ac yn dilyn ei alwedigaeth fel masnachydd. Yn 1809, fel y gwelsom, derbyniodd alwad oddiwrth yr eglwys yn Nhrefgarn, ac urddwyd ef yno. Bu yn llafurus iawn ac yn nodedig o lwyddianus. Byddai yn fynych yn mlynyddau cyntaf tymor ei weinidogaeth yn pregethu dair, ac yn aml bedair gwaith y Sabboth. Derbyniodd yn ystod ei weinidogaeth 600 o aelodau, a bedyddiodd tua 800 o blant. Ar ben yr haner canfed flwyddyn o'i weinidogaeth, rhoddodd yr eglwys a'r gynnulleidfa anrheg o haner can' punt iddo fel arwydd o barch tuag ato. Yn fuan ar ol hyny cafodd ergyd ysgafn o'r parlys, yr hyn a'i hanalluogodd i wneyd nemawr yn gyhoeddus o hyny allan hyd derfyn ei oes. Bu farw Mehefin I7eg, 1862, yn 84 oed, ac yn y drydedd-flwyddyn-ar-ddeg-a-deugain o'i weinidogaeth yn Nhrefgarn. Claddwyd ef yn meddrod y teulu wrth gapel Glandwr, pryd y pregethodd Mr. John Davies oddiwrth 2 Tim. iv. 6, a'r Sabboth canlynol, pregethodd Mr. J. M. Evans, yn Nhrefgarn, oddiwrth 2 Petr i. 15. Nid oedd Benjamin Griffiths mor ddysgedig a galluog ei feddwl, nac mor gyhoeddus ei ysbryd a'i frawd enwog James Griffiths, Tyddewi; ond nid oedd yntau heb ei ragoriaethau. Yr oedd yn fwy poblogaidd a derbyniol fel pregethwr gyda'r lluaws na'i frawd galluocach. Fel pregethwr yr oedd yn eglur, blasus, pwrpasol, a byr. Trwy hyny gallodd gadw cynnulleidfaoedd lluosog i'w wrandaw yn foddhaol am haner can' mlynedd. Yr oedd hefyd yn ddyn o synwyr cyffredin cryf, ac yn nodedig o fedrus i lywodraethu dynion. Cyfyngodd ei lafur am ei oes i'w gylch gweinidogaethol ei hun, a gwnaeth ei ôl yn ei ardal, er ei fod yn anadnabyddus agos yn mhob man arall.\n(Rhodiad chapel - St David's parish)\nTranslation available, see /big/wal/PEM/Hist2.html\nArferai Mr. John Richards, gweinidog Trefgarn, bregethu yn fisol ar brydnawnau Sabboth mewu lle a elwid Carnachenlwyd, yn mhlwyf Mathry.\n* Yr ydym wedi catglu defnyddiau yr banes uchod o luaws o wahanol fiynonellau; ond yr ydym yn rhwymedig yn benaf i ysgrif o eiddo y diweddar Mr. Griffiths, Tyddewi.\nAr un prydnawn Sabboth, o gylch y flwyddyn 1782, aeth un William Perkins, Pwllcaerog, yn mysg eraill, yno i wrando. Gwrandawr a chymunwr yn yr Eglwys Sefydledig oedd Mr. Perkins, ond yr oedd yn ddyn meddylgar ac o feddwl rhydd ac agored; ac efe a hoffodd Mr. Richards yn fawr, ac yn mhen y mis aeth i'r un lle eilwaith i wrando arno. Y tro hwnw ceisiodd gan Mr. Richards ddyfod i gymydogaeth Tyddewi i ryw le. Atebodd yntau ei fod yn gwbl barod os gellid cael drws agored iddo. Dywedodd Mr. Perkins y byddai ei ddrws ef yn agored hyd nes y ceid lle mwy cyfleus. Pregethodd Mr. Richards ar ol hyn amryw weithiau yn Mhwllcaerog, ac aeth wedi hyny i le a elwir Llaethdy, yn agos i Benmaen, (St. David's Head). Bu hefyd amryw weithiau yn pregethu yn Nhyddewi, yn nhy un William Pugh, a phregethodd rai troiau yn yr awyr agored o flaen drws tafarndy a elwid y Lion. Yr oedd egwyddorion Ymneillduaeth yn ddyeithr iawn i bobl Tyddewi yr amser hwnw. Nid oedd yno yr un capel Ymneillduol yn y lle, er fod y Methodistiaid yn pregethu yn achlysurol yma er's mwy na deugain mlynedd, etto yn mhen rhy w ddwy flynedd wedi i'r Annibynwyr ddechreu pregethu y codwyd eu capel. Wedi i Mr. Richards, ac eraill, fod yn pregethu yn y ddinas a'r amgylchoedd am ysbaid dwy flynedd, ac i amryw aelodau o'r ardal gael eu derbyn yn Trefgarn, meddyliwyd am gael capel, a gwnaed cais am dir yn Nhyddewi, ond yr oedd y gwrthwynebiad i Ymneillduaeth yn y ddinas Esgobol yn rhy gryf iddynt, a methasant yn eu hamcan er pob ymdrech. Llwyddwyd i gael llain fechan o dir o fewn milldir i Dyddewi, ar y ffordd i Abergwaun, gan Mr. William Meyler, Tremyni, neu Tremynydd. Adeiladwyd y capel yn y flwyddyn 1784. Galwyd ef Rhodiad y Brenin, neu "rhodfeydd y brenhin," a Rhodiad y gelwir ef hyd y dydd hwn. Mae traddodiad yn dyweyd, fod yr hen broffwyd, Mr. Edmund Jones, Pontypool, yn cerdded o Dyddewi rhyngddo ac Abergwaun, ac iddo aros ar gyfer y lle, a dyweyd wrth y rnai a gyd-deithiai ag ef, "Bydd y cwrdd gan y Dissenters yn y fan yma." Nid oedd yno, ar y pryd, yr un ty wedi ei godi, oblegid ar ol codi y capel y codwyd yr ychydig daí sydd gerllaw.* Corpholwyd yma eglwys yn ddioed wedi codi y capel, cynwysedig o ugain o aelodau, y rhai oeddynt, gan mwyaf, yn perthyn i Drefgarn. Parhaodd Mr. Richards i lafurio yma mewn cysylltiad a Threfgarn hyd y flwyddyn 1795, pryd yr ymfudodd i America. Disgynodd gofal yr eglwys yn Rhodiad ar ol hyn yn benaf ar Mr. William Harries, un o'r pregethwyr cynorthwyol oedd yn perthyn i'r eglwys yn Nhrefgarn, a'r hwn yn flaenorol oedd wedi bod o fwyaf o help i Mr. Richards gyda'r ganghen yn Rhodiad. Urddwyd ef Hydref 21ain 1795. Er y bwriedid, fel y dywedasom yn hanes Trefgarn, i'r pedwar gweinidog a urddwyd i lafurio ar gylch trwy yr holl faes, ond buan iawn y cyfyngodd pob un at ei faes priodol ei hun. yn yr adeg yma yr ydym yn cael fod William Perkins, Samuel Dayid, a Thomas Howell, yn henuriaid llywodraethol yn yr eglwys yn Rhodiad, a George Cunnick, Gilbert Howell, William Howell, a Richard Howell yn ddiaconiaid. Yn fuan wedi ei urddiad, dechreuodd Mr. Harries bregethu gyda gradd o gysondeb yn Solfach, ac yn y flwyddyn 1798, adeiladwyd yno gapel bychan, ac ystyrid y lle yn gangen o Rhodiad, er fod gweinidogion ac aelodau Trefgarn hefyd yn cynorthwyo i'w adeiladu. Bu Mr. Harries yn dra diwyd, ac i fesur yn llwyddianus, yn maes ei lafur. Yn y\n* Ysgrif y diweddar Mr. Griffiths, Tyddewi.\nflwyddyn 1811, daeth Mr. James Griffiths, Machynlleth, trwy gysylltiadau priodasol, i aros y rhan fwyaf o'i amser yn y gymydogaeth, a phan y byddai yma gwnai ei oreu i gynorthwyo Mr. Harries yn y weinidogaeth. Ond yn 1814, daeth Mr. Griffiths i drigianu yn arhosol yn yr ardal, a rhoddwyd galwad iddo i fod yn gydweinidog a Mr. Harries yn Rhodiad a Solfach, yr hon a ystyrid yn un eglwys er fod ganddi ddaü gapel. Yn mis Tachwedd, y flwyddyn hono, cynhaliwyd cyfarfod gweinidogion yn Rhodiad i gydnabod y berthynas oedd yn cael ei ffurfio rhwng Mr. Griffiths a'r eglwys, ac yn absenoldeb yr hen weinidog, yr hwn a luddiwyd i fod yn bresenol gan afiechyd, gweddiwyd y weddi briodol i'r achlysur gan Mr. Richard Howells, un o ddiaconiaid yr eglwys, yr hwn hefyd oedd yn bregethwr cynorthwyol parchus. Siriolodd yr achos yn fawr wedi sefydliad Mr. Griffiths yn y lle, a thaflwyd ysbryd newydd i lawer o'r aelodau. Byddid yn pregethu yn achlysurol yn Nhyddewi, ar ol codi y capel yn Rhodiad, mewn ty anedd yno, ond barnai Mr. Griffiths y dylesid cael lle mwy cyfleus at addoli. Gan fod ganddo dir yno yr hwn, a ddaeth yn eiddo iddo trwy ei briodas, cynygiodd le i'r eglwys i adeiladu capel. Derbyniwyd y cynygiad, ac adeiladwyd y capel yn 1815. Galwyd ef Ebenezer. Bu pregethu rheolaidd yma ar ol hyn, er mai eglwys Rhodiad y cyfrifid yr eglwys. O gylch yr adeg yma, bu yr eglwys mewn cryn helbul oblegid yr ofnent golli eu hawl yn y capel. Ymddengys fod William Meyler, gan yr hwn y cawsid y tir at godi y capel, wedi gosod y tyddyn o ba un yr ydoedd y llain ar ba un y codwyd ef yn rhan, ar lês i un Henry Tegan, felly yr oedd yn ofynol i Tegan. roddi y llain hono yn ol i Meyler cyn y gallasai Meyler roddi lês arni i ymddiriedolwyr y capel. Ac felly y gwnaed. Ond yn mhen amser wedi marw Meyler a Tegan, deallwyd fod y lês a roddasai Tegan i Meyler wedi myned ar goll, ac oblegid hyny yr oedd y lês a roddaswyd gan Meyler i'r ymddiriedolwyr yn ddirym. 0 dan yr amgylchiadau yma, honodd William Tegan, mab Henry Tegan, ei hawl i'r tir, a'r capel, a'r tai oedd erbyn hyn wedi eu hadeiladu ar y tir. Parodd hyn lawer o drallod a blinder, ac nid oedd yr un o'r ymddiriedolwyr yn meddu digon o wroldeb i amddiffyn hawliau yr eglwys. Yr oedd William Tegan ar y pryd yn y carchar am ddyled, ac aeth Mr. Griffiths ato yno, a chafodd ganddo am 25p. i drosglwyddo ei hawl, ac arwyddo hyny yng ngwydd tystion, ac o hyny allan nid oedd unrhyw berygl i'r eglwys golli ei hawl ynddo. Yn y blynyddoedd dilynol nid ymddengys fod Mr. Griffiths a'r hen weinidog yn cyd-dynu yn dda, ac yr oedd teimladau yr eglwys yn cael eu rhanu, er fod pob ymddangosiad o heddwch. Yr oedd gwahaniaeth mawr yn ngolygiadau duwinyddol y ddau. Un o'r hen ysgol uchel-Galfinaidd oedd Mr. Harries, ac am Mr. Griffiths, yr oedd ef yn adnabyddus fel un o brif bleidwyr yr hyn a elwid y " System newydd," a gwarthruddid ef fel heretic gan lawer na wyddent pa bethau yr oeddynt yn ddywedyd, nac am ba bethau yr oeddynt yn taeru. Er nas gallesid cael dim yn bendant yn erbyn pregethau Mr. Griffiths, etto yr oedd yno amryw a deimlant fod tôn gyffredin ei weinidogaeth yn rhoddi sain anhynod. Daeth achos o ddysgyblaeth hefyd ger bron yr eglwys, yr hyn a ddygodd y teimladau oeddynt er's blynyddoedd yn crynhoi i addfedrwydd; ac yn y 1823, ymneillduodd nifer o'r aelodau, a ffurfiasant eu hunain yn eglwys yn Solfach, a dewisasant yr hybarch Mr. Harries i fod yn weinidog iddynt. Yr oedd Mr. Thomas Mortimer wedi dechreu pregethu rai blynyddoedd cyn corpholiad yr eglwys yn Solfach, ond ar ei ffurfiad aeth ef yno gyda'i\nhen weinidog, a chyn hir, dewiswyd ef yn gydweinidog ag ef, fel y cawn achlysur í sylwi etto. Parodd yr ymraniad fesur o ddrwg-deimlad ar y pryd, ac yr oedd teimladau gweinidogion yn rhanedig ar yr achos, ond daeth pethau i'w lle yn fuan, ac iaehawyd y teimladau o bob tu. Aeth yr achos yn Rhodiad yn mlaen yn gysurus. Yn y flwyddyn 1833, codwyd capel bychan, mewn cysylltiad a Rhodiad, yn uwch i fyny ar y ffordd i Abergwaun, a galwyd ef Berea. Aeth capel Tyddewi hefyd yn rhy fychan, ac yn 1838, bu raid ei ailadeiladu. Yr oedd y tri lle hyn mewn undeb a'u gilydd, ac yn ystyried eu hunain yn un eglwys. Cynhelid gwasanaeth foreu a hwyr yn Nhyddewi a Berea bob Sabboth, ond un Sabboth yn y mis, pryd y cyfarfyddai yr eglwys oll yn Rhodiad y boreu, i gyfranogi o Swper yr Arglwydd. Yn Rhodiad y cynhelid yr holl gyfarfodydd eglwysig hefyd, fel y lle mwyaf canolog i'r holl eglwys. Yr oedd angen erbyn hyn am ddau bregethwr bob Sabboth, ac nid oedd yr un pregethwr cynorthwyol yn yr eglwys.O dan yr amgylchiadau hyn, cynygiodd Mr. Griffiths ar fod iddynt gael dyn ieuang'c i gydlafurio ag ef, neu os byddai yn fwy dewisol ganddynt, yr oedd yn hollol barod i roddi ei le i fyny, ac iddynt gael gweinidog i gymeryd yr holl ofal, ac y gwnai yntau ei oreu i'w gynorthwyo. Ni fynai yr eglwys son am i'r hen weinidog eu rhoddi i fyny, a chydunwyd i gael dyn ieuangc i gydlafurio ag ef, a rhoddwyd galwad i Mr. John Lloyd Jones, myfyriwr o athrofa Aberhonddu. Urddwyd ef yn Nhyddewi, Hydref 7fed, 1847. Ar yr achlysur pregethwyd ar natur eglwys gan Mr. D. Hughes, Trelech; gofynwyd yr holiadau arferol i'r gweinidog gan Mr. D. Davies, Zion's-hill; gofynwyd i'r hen weinidog ei deimladau, ac amlygodd yntau ei hollol gydsyniad, a'i lawenydd diffuant ar yr achlysur; dyrchafwyd yr urdd-weddi gan Mr. B. Griffiths, Trefgarn; pregethwyd ar ddyledswydd y gweinidog gan Mr W. Davies, Rhosycaerau, ac ar ddyledswydd yr eglwys gan Mr J. Evans, Hebron. Aeth pethau yn mlaen yn dra chysurus ar ol hyn, ond fod cyfeillion Tyddewi a Berea yn myned i gwyno oblegid gorfod dyfod bob mis i Rhodiad i gymuno. Trefnwyd yn wyneb hyny eu bod i gael cymundeb bob tri mis yn mhob un o'r ddau le, a chyfarfod bob tri mis yn Rhodiad. Ond blinwyd cyn hir ar hyny hefyd, a'r diwedd fu ffurfio dwy eglwys Annibynol, un yn Nhyddewi a'r llall yn Berea, ac i bawb o'r aelodau ymuno a'r un a fyddai yn fwyaf cyfleus iddynt. Gwnaed hyn yn hollol heddychol o du y gweinidogion a'r eglwys, a phenderfynwyd i'r ddau weinidog gydweinidogaethu i'r ddwy eglwys. Yn niwedd 1854, teimlodd Mr. Griffiths ei fod yn analluog i gyflawni ei weinidogaeth, ac oblegid hyny, ymryddhaodd yn hollol oddiwrth gyfrifoldeb ei swydd, er iddo barhau i bregethu hyd y gallodd fel cynt. Yn yr adeg yma, cyfyngodd Mr. Jones ei ofal yn hollol i Dyddewi, ac felly datodwyd y cysylltiad agos ac anwyl oedd wedi bod cyhyd rhwng Tyddewi a Berea. Llafuriodd Mr. Jones yma gyda derbyniad a chymeradwyaeth hyd yn agos i ddiwedd y flwyddyn 1857, pryd y symudodd i gymeryd gofal eglwysi Crwys a Phenyclawdd, sir Forganwg. Pregethodd ei bregeth ymadawol yn Ebenezer, Tachwedd 22ain, 1857. Yn Ebrill, y flwyddyn ganlynol, bu farw yr hybarch Mr. Griffiths, ar ol bod mewn cysylltiad a'r eglwys yma am saith-mlynedd-a-deugain, ac yn weinidog iddi am fwy na deugain mlynedd. Yn y flwyddyn 1863, rhoddodd yr eglwys yma alwad i Mr. Jenkin Jones, myfyriwr o athrofa Aberhonddu, ac urddwyd ef Gorphenaf 8fed, y\nflwyddyn hono. Wedi llafurio yma am dair blynedd, derbyniodd alwad o eglwys Seisnig Capel Ivor, Dowlais, a symudodd yno. Ar ol bod am yn agos i ddwy flynedd heb weinidog, rhoddwyd galwad i Mr. John Foulkes, myfyriwr o athrofa Caerfyrddin, ac urddwyd ef Gorphenaf 2il, 1868. Ar yr achlysur pregethwyd ar natur eglwys gan Mr. J. Lewis, Henllan; holwyd y gofyniadau gan Mr. E. T. Davies, Abergele ; gweddiodd Mr. S. Evans, Hebron; pregethodd Proff. Morgan, Caerfyrddin, i'r gweinidog, a Mr R. Williams, Llundain, i'r eglwys. Yn ddioed wedi sefydliad Mr. Foulkes, teimlwyd fod y capel yn rhy gyfyng i'r gynnulleidfa, a bod yn rhaid ei helaethu. Bu llawer o son am hyn, ond ofnid rhag y baich. Yr oedd yr hen gapel, fel y gwelsom wedi ei godi ar dir Mr. Griffiths, yr hen weinidog, ond oblegid rhyw esgeulustra, nid oedd gweithred y trosglwyddiad erioed wedi ei gwneyd, er fod y tir wedi ei gael yn rhad. Anfonodd yr eglwys at ei fab, Mr. Henry Griffiths, Bowden, am ddarn ycbwanegol o dir, ac yn mhen amser, cafwyd gair oddiwrtho y ceid ef ar lês o 999 mlynedd, am bunt y flwyddyn o ardreth. Codwyd capel hardd, gwerth deuddeg cant o bunau, heb gyfrif y cludiad, yr hyn a gafwyd yn rhad gan yr ardalwyr. Mesura 48 troedfedd wrth 36 troedfedd, ac y mae ystafell eang a chyfleus odditano, lle y cynhelir yr ysgol Sabbothol a moddion wythnosol. Agorwyd ef Medi 26ain a'r 27ain, 1871. Pregethwyd ar yr achlysur gan Meistri T. Rees, D.D., Abertawy; J. Thomas, Liverpool; D. Jones, B.A., Merthyr; J. Lewis, Henllan; J. Davies, Aberdar; L. James, Carfan, a D.Evans, Narberth. Casglwyd erbyn dydd yr agoriad gan yr eglwys a'r gynnulleidfa 550p.; ac y mae y gweddill o'r ddyled yn toddi yn gyflym o flaen gweithgarwch y gweinidog a'r eglwys. Mae yr eglwys yn awr yn rhifo tua 200 o aelodau. Mae yma gryn nifer o bersonau ffyddlon a gweithgar wedi bod yn yr eglwys hon o'r dechreuad, a magwyd yma ddosbarth o ddynion gwybodus a goleuedig, y fath na chyfarfyddir yn fynych a'u rhagorach, ac y mae rhai o'r un nodwedd etto yn aros. Nid ydym wedi cael rhestr o enwau y rhai mwyaf nodedig a fu yma o bryd i bryd, ond goddefer i ni oddiar ein hadnabyddiaeth bersonol, gyfeirio at Mr. David Griffiths, Trelwyd, mab yr hybarch weinidog, James Griffiths. Gwasanaethodd swydd diacon yn yr eglwys am dymor hir. Dewiswyd ef iddi pan yn ieuangc, ac ennillodd iddo ei hun ynddi radd dda. Yr oedd yn ddyn gwybodus a deallgar. Ysgrifenodd lawer gynt o dan y ffugenw Dilectus, Tyddewi. Bu farw yn nghanol ei ddyddiau, a theimlai pawb fod colled ar ei ol yn yr ardal ac yn yr eglwys. Cyfodwyd y personau canlynol i bregethu yn yr eglwys hon : -\nRichard Howell. Yr oedd ef yn pregethu cyn dyfodiad Mr. Griffiths yma. Gweinyddai hefyd fel diacon yn yr eglwys. Edrychid i fyny ato gan bawb a'i hadwaenai ar gyfrif ei dduwioldeb a'i ddefnyddioldeb.\nThomas Mortimer. Yr oedd ef wedi dechreu pregethu yn Rhodiad cyn ffurfio yr eglwys yn Annibynol yn Solfach. Daw ei hanes ef dan ein sylw etto.\nJohn Owen. Addysgwyd ef yn athrofa Aberhonddu. Urddwyd ef yn Mhencadair. Ymfudodd i America, lle y bu farw yn ddiweddar. Daw ei hanes ef yn nglyn a Phencadair.\nDavid Phillips. Bu yn efrydydd yn athrofa Aberhonddu. Urddwyd ef yn Carfan, lle y bu farw yn nghanol ei ddefnyddioldeb. Ceir ei fywgraphiad yn nglyn a Charfan.\nHenry Griffiths a John Griffiths, meibion y gweinidog, a ddygwyd i fyny\nyn yr eglwys hon, er nad ydym yn sicr mai yma y dechreuasant bregethu. Bu Mr. H. Griffiths yn athraw duwinyddol yn Aberhonddu, ac y mae yn awr yn Bowden. Am Mr. John Griffiths, rhoddir y ganmoliaeth uchaf iddo fel dyn ieuangc dysgedig a chrefyddol. Ganwyd ef yn Llanferan, yn mhlwyf Dewi, yn sir Benfro, lonawr 27ain, 1819. Wedi bod dan addysg barotoawl mewn amryw fanau, derbyniwyd ef i athrofa Coward, Llundain, yn Awst, 1836. Wedi bod yno yn efrydu yn ddiwyd am fwy na thair blynedd, nes ennill cymeradwyaeth ei athrawon a'i gydfyfrywyr, gwanychodd ei iechyd, a dychwelodd i dy ei dad yn Chwefror, 1840, a bu farw Ebrill 24ain, 1840, yn 21 oed. Yr oedd yn ddyn ieuangc o ysbryd gwir grefyddol, fel y tystia y rhai a'i hadwaenai orau, ac fel y dengys y dyddlyfrau a adawodd ar ei ol. Dywedai ei athrawon mai anaml y gwelsant fyfyriwr yn fwy ymroddedig i'w waith, ac yn ymdeimlo yn llwyrach a phwysigrwydd ei dymor yn yr athrofa fel adeg i barotoi ar gyfer y weinidogaeth. Mor ddyrys yw ffyrdd rhagluniaeth pan yn tori ymaith y fath flodeuyn prydferth gyda'i fod yn dechreu ymagor. " Dyfnder mawr yw dy farnedigaethau."\nJAMES GRIFFITHS. Ganwyd ef mewn lle a elwir Clungwyn, yn mhlwyf Meidrym, sir Gaerfyrddin, Awst 2il, 1782. Yr oedd ei rieni, David a Margaret Griffiths, yn aelodau o'r eglwys Gynnulleidfaol yn Bethlehem, St. Clears, a'i dad yn ddiacon parchus yn yr eglwys hono. Efe oedd yr ieuengaf o wyth o blant. Derbyniodd addysg gyffredinol dda pan yn fachgen, a hyfforddiwyd ef, mewn pethau crefyddol, yn mhen y ffordd gan ei rieni. Yr oedd Mr. W. Thomas, Llwynbychau, yr hwn oedd yn bregethwr cynorthwyol yn Bethlehem, ac yn wr cyfrifol yn yr ardal, yn ewythr iddo, brawd ei fam, ac nid oedd gan James pan yn blentyn unrhyw uchelgais uwch na bod yn bregethwr fel ei ewythr. Dechreuodd deimlo argraffiadau crefyddol ar ei feddwl yn foreu, ac amlygodd ddymuniad cryf, yn enwedig ar ol marwolaeth ei fam, yr hyn a gymerodd le pan oedd tua deg oed, am fod yn aelod eglwysig. Yr oedd Mr. Morgans, Henllan, gweinidog Bethlehem ar y pryd, am ei dderbyn, ond barnai ei dad ei fod yn rhy ieuangc, ac ofnai mai oddiar deimlad plentynaidd, ac nid oddiar ystyriaeth bwyllog, yr oedd y dymuniad yn codi. Taflodd hyn y bachgen yn ol dros dymor, a bu yn brofedigaeth iddo i ymollwng gydag ieuengtyd annuwiol, er iddo gael ei gndw rhag cydredeg a hwy mewn annuwioldeb. Wedi treulio ysbaid blwyddyn gyda'i frawd, Mr. Benjamin Griffiths, Trefgarn, wedi hyny, yr hwn oedd yn fasnachwr yn Llanboidy, dychwelodd i dy ei dad, a derbynwyd ef yn aelod yn Bethlehem yn y flwyddyn 1798, pan yn un-ar-bymtheg oed. Bu farw ei dad yn fuan wedi hyny. Yr oedd ganddo frawd, David, yr hwn a fu yn noddwr caredig iddo, ac yn dyner iawn o hono, ac iddo ef yr hysbysodd gyntaf yr awydd a deimlai am fod yn bregethwr, a chefnogwyd ef ganddo yn hyny, a derbyniodd gymhelliadau i'r un perwyl gan eraill. Aeth i'r ysgol at Mr. Evans, offeiriad yn St. Clears, lle yr arhosodd o gylch dwy flynedd. Y cynyg cyntaf a wnaeth ar ddim byd tebyg i bregethu, oedd mewn ty yn agos i Lanboidy, lle yr arferai nifer o gyfeillion crefyddol gyfarfod yn wythnosol i weddio,\nac egwyddori eu gilydd.Y testyn a ddewisodd oedd Salm cxliv. 15. - " Gwyn eu byd y bobl y mae felly iddynt; gwyn eu byd y bobl y mae yr Arglwydd yn Dduw iddynt." Ond methiant hollol fu y cynyg cyntaf o'i eiddo. Yr oedd wedi meddwl tipyn ar y geiriau, ac wedi ysgrifenu ychydig, ond nid oedd pethau yn dyfod yn rhwydd iawn, ond gobeithiai y deuai pethau i'w feddwl wedi iddo ddechreu llefaru. Ond erbyn codi i fyny a darllen ei destyn, gwelai ei bod yn tywyllu arno, ac yn lle cael pethau ychwanegol, yr oedd hyd yn nod yn methu cofio y pethau a ysgrifenodd, ac ar ol hwylio yn mlaen yn annyben am ychydig, bu dda ganddo ei rhoddi heibio mewn cywilydd. Teimlodd yn siomedig iawn oblegid y tro, er y gwyddai fod y cyfeillion oll yn cydymdeimlo ag ef. Ond ni pharodd ei fethiant cymharol iddo dori ei galon, ond yn hytrach deffrodd ei benderfyniad i ymroddi yn fwy, ac i barotoi rhywbeth i'w ddyweyd cyn ymddangos o hono yn gyhoeddus ger bron cynnulleidfa. Gwnaeth ail gynyg arni mewn cyfarfod eglwysig canol mis yn Bethlehem, a bu yn fwy llwyddianus y tro yma, a hyny oblegid iddo gymeryd darn o benod i'w hesbonio, a phan fyddai yn darfod arno mewn un adnod, ciliau i un arall yn ol yr hen gyfarwyddyd, "pan y'ch erlidir mewn un dinas, ffowch i un arall". Ymadawodd a'r ysgol yn St. Clears yn18 oed ac aeth i Gaerfyrddin i'r ysgol barotoawl, ac wedi treulio dwy flynedd yno, derbyniwyd ef i'r athrofa Bresbyteraidd, y pryd hwnw dan ofal Meistri D. Peter a D. Davies, Llanybri, ac arhosodd yno bedair blynedd. Gwnaeth gynydd mawr mewn dysgeidiaeth yn ystod blynyddoedd ei arhosiad yn Nghaerfyrddin, ac ennillodd ffafr neillduol ei athrawon, yn enwedig Mr Peter, a bu yn dra llafurus fel aelod yn Heol Awst yr holl amser y bu yno, fel y teimlai yr eglwys hiraeth mawr ar ei ol ar ei ymadawiad, a safai yn uchel byth yn ngolwg y genedlaeth hono. Y flwyddyn ddiweddaf y bu yn yr athrofa, yr oedd ar gais Dr. George Lewis wedi bod yn ymweled a rhai manau yn y Gogledd, ac wedi addaw i'r eglwys yn y Graig, Machynlleth, yr hon oedd yn amddifad o weinidog, i ymweled a hwy drachefn. Pan oedd tymor ei efrydiaeth bron ar ben, cafodd wahoddiad i fyned i Benybont-ar-ogwy, ond teimlai ei fod yn rhwym yn ol ei addewid i fyned i Fachynlleth yn gyntaf, a darfod a hwy cyn dechreu gydag un lle arall. Anfonwyd gwahoddiad iddo hefyd o Lanedi a Llanelli, y rhai oeddynt y pryd hwnw, yn un weinidogaeth, ond teimlai fel pe buasai yn rhwym yn yr ysbryd i fyned i Fachynlleth, a diau genym fod llaw neillduol gan ragluniaeth yn hyny. Mae yn nodedig i'w gofnodi ddarfod i'r eglwysi yn Mhenybont a Llanedi, at y rhai y gwrthododd Mr. Griffiths fyned, rwygo yn ddioed ar ol hyny, a rhwygwyd y ddwy gan yr un dyn, yr hwn oedd yn ddyn doniol, ond yn benboeth a difarn. Derbyniodd Mr. Griffiths alwad yr eglwys yn Machynlleth, a'r canghenau, ac urddwyd ef yno Mawrth 7fed, 1807. Yr ydym eisioes wedi rhoddi enwau y gweinidogion oedd yn bresenol ar y pryd yn nglyn a hanes yr eglwys hono, ond rhoddwn yma drefn gwasanaeth, yr Urddiad. Pregethwyd ar natur eglwys, a holwyd y gofyniadau gan Dr. Phillips, Neuaddlwyd; dyrchafwyd yr urdd-weddi gan Mr. J.Roberts, Llanbrynmair; pregethwyd i'r gweinidog gan Mr. D. Peter, Caerfyrddin, ac i'r eglwys gan Dr. Lewis, Llanuwchllyn. Yr oedd maes llafur Mr. Griffiths ar y dechreu yn cyrhaedd o Aberhosan i Lwyngwril, pellder o fwy nag ugain milldir, ac yntau yn ymroddi i gyflawni ei weinidogaeth yn ei gylch eang. Bu ei holl gysylltiadau gweinidogaethol yno yn nodedig o hapus, a bu dyfod i gyffyrddiad mor agos a'r\ndiweddar Mr. John Roberts, Llanbrynmair, yn fantais nodedig iddo yn nadblygiad ei feddwl, yr hwn oedd yn naturiol yn gogwyddo at gwestiynau duwinyddol. Yn ystod ei arhosiad yn Machynlleth, sef yn y flwyddyn 1811, cyhoeddodd lyfryn bychan ar Drefn yr Eglwys dan y Testament Newydd. Amcan y llyfr oedd egluro ac amddiffyn y drefn gynnulleidfaol, ac yr oedd y fath lyfr ar y pryd yn dra angenrheidiol, pan nad oedd ond ychydig o sylw wedi ei dalu i'r pwngc. Cyn ei ymadawiad a Machynlleth ysgrifenodd ddernyn byr ar Ewyllys Duw, yr hwn a gyhoeddwyd yn nglyn a'r llyfryn bychan hwnw o eiddo Mr. J. Roberts, Llanhrynmair, ar Ddybenion marwolaeth Crist. Creodd cyhoeddiad y llyfr bychan hwnw gyffroad dirfawr, fel y cawsom achlysur i sylwi yn nglyn a bywgraphiad Mr. John Roberts. Parodd i ddynion rhydd a goleuedig i ymholi "a ydyw y pethau felly ?" ond dihunodd holl gynddaredd dynion culion a rhagfarnllyd, fel nad oedd unrhyw ddirmyg yn ormod i'w bentyru ar yr ysgrifenwyr. Yr oedd cymhwysder neillduol yn Mr. Roherts ar gyfrif ei ostyngeiddrwydd, ei arafwch, a'r gred uchel oedd gan bawb am ei dduwioldeb, i fod yn arweinydd yn y dadleuon hyn, ond yr oedd yn dda iddo ar y pryd ei fodyn cael ei gefnogi gan un o ysbryd dyfalbarhaol a di-ildio Mr. Griffiths, onide y mae perygl y buasai iddo ymollwng gan mor gryf oedd y gwrthwynebiad. Ar yr I7eg o Hydref, 1811, priododd Mr. Griffiths a Miss Sarah Phillips, Llanferan, boneddiges grefyddol, yr hon oedd yn aelod o'r eglwys yn Rhodiad. Am y flwyddyn gyntaf ar ol priodi bu yn byw yn Llanferan, ac yn myned am ddau Sabboth o bob mis, yr holl ffordd, at bobl ei ofal i Machynlleth, a gofalai am ryw rai eraill i bregethu iddynt y ddau Sabboth arall. Ond yn mhen y flwyddyn, symudodd ef, a'i wraig, a'u plentyn i Fachynlleth, a buont yno am ddwy flynedd, hyd nes y cymerodd amgylchiad le a osododd angenrheidrwydd ar Mr. Griffiths i ddychwelyd i Lanferan, ac felly symudodd ef a'i deulu yno cyn diwedd y flwyddyn 1814. Derbyniodd alwad i gydlafurio a Mr Harries, Rhodiad, a chynaliwyd cyfarfod i gydnabod y berthynas. Llafuriodd yn Rhodiad, Tyddewi, a Berea fel gweinidog am ddeugain mlynedd, ac ni bu gweinidog erioed yn sefyll yn uwch yn ngolwg ei bobl; ond yn 1854, teimlai nas gallasai sefyll yn hwy dan bwys y gwaith, ac ymryddhaodd o'i ofal gweinidogaethol, er iddo barhau i bregethu yn achlysurol hyd y gallodd. Byddai yn dilyn y cyfarfodydd gartref yn lled gyson, ac elai oddicartref yn aml i gyfarfodydd y sir. Yr oedd yn nghymanfa Henllan yn haf 1856, a dyna y tro diweddaf y gwelsom ef. Ymddangosai wedi gwaelu yn fawr, ac wedi colli y craffder hwnw oedd mor amlwg ynddo yn nyddiau ei nerth. Pregethodd yno y noswaith ddiweddaf gyda thynerwch ar ddedwyddwch y nef, ac yr oedd yn amlwg ar ei ysbryd ei fod yn addfedu i'r mwynhad o hono. Bu fyw ddau auaf ar ol hyny, ond yr oedd yn myned yn amlycach arno bob dydd fod y byd yma yn colli ei swynion iddo. Boreu Sabboth Ebrill lleg, 1858, ni chododd o'i wely, ond bwytaodd ei giniaw gyda blas anarferol, ac wedi gorphen, talodd ddiolch gyda llais cryf a bywiog, a chyn dyweyd yr un gair arall, " hunodd yn yr Iesu" Claddwyd ef y dydd iau canlynol yn mynwent hen Eglwys Gadeiriol Tyddewi, lle gorphwys ei gnawd mewn gobaith am adgyfodiad gwell. Gan fod Mr. Griffiths yn ddyn anghyffredin, wedi cael byw i oedran teg, ac wedi cymeryd ei ran gyda holl symudiadau cyhoeddus ei oes, goddefer i ni wneyd rhai cyfeiriadau helaethach at ei fywyd a'i gymeriad.\nO ran y dyn oddiallan, bychan o gorpholaeth. oedd Mr. Griffiths, ond yr oedd yn nodedig o drefnus a glanwaith ei berson a'i wisg, yn chwim a hoyw yn ei holl symudiadau, ac yn serchus a boneddigaidd yn ei gyfarchiad. nid oedd yn enwog fel pregethwr. Er fod ei barabl yn rhwydd a naturiol, ac nad oedd byth ball arno am eiriau i ddyweyd ei feddwl; etto nid oedd yn meddu y gwres a'r tanbeidrwydd sydd yn ofynol i wneyd pregethwr poblogaidd. Athraw a dysgawdwr ydoedd yu fwy nag areithiwr. Rhagorai fel bugail gofalus yn fwy nag fel efengylwr cyffrous. Ond yr oedd yn bregethwr derbyniol a chymeradwy gan wrandawyr deallus a meddylgar, ac nis gallusai gwrandawyr astud lai na theimlo yn well ar ol ei glywed. Pregethai yn athrawiaethol ac ymarferol, ac yr oedd yn meddu gallu nodedig i osod gwedd ymarferol ar bob gwirionedd. Yr oedd yn ddyn gwerthfawr mewn gwlad, a chariai ddylanwad ar bob dosbarth. Trwy ei wybodaeth gyffredinol, a'i gydnabyddiaeth a symudiadau gwladyddol y byd, ei fedrusrwydd yn achosion cyffredin bywyd, ei bwyll a'i degwch mewn amgylchiadau o anghydwelediad rhwng cymydogion, a'i safiad parchus fel dyn cyfrifol yn y byd, edrychid i fyny ato fel oracl yn ei ardal, ac yr oedd yn fwy ei ddylanwad nag unrhyw ynad heddwch yn y wlad. Bu yn ddyn gwasanaethgar iawn i'w enwad, a chymerai ran amlwg gyda phob peth cyhoeddus. Yn nghylch y gymanfa, efe, am dymor hir, oedd un o'r prif arweinwyr, a galwid arno yn fynych i lywyddu mewn cynadleddau, a hyny mown cyfnod pryd y cyfrifid cael y gadair yn anrhydedd, na roddid hyny i neb ond yr oedranus a'r profedig; ac yr oedd efe yn llywydd doeth a medrus. Rhagorai ar y rhan fwyaf yn ei allu i drin amgylchiadau allanol yr achos. Gwasanaethodd fel ysgrifenydd i'r Gymdeithas Genhadol, yn y rhan Gymreig o sir Benfro, am yn agos i ddengmlynedd- ar-hugain, ac ni bu yn segur na diffrwyth yn y swydd.Yr oedd o feddwl cryf a galluog, ac yr oedd y meddwl hwnw wedi ei ddiwyllio yn dda. Mewn eangder amgyffrediad, a gallu i weled yn glir, a dyweyd ei feddwl ar unrhyw beth yn eglur, yr oedd yn anhawdd cael ei ragorach. Yr oedd yn nodedig am ei allu i elfenu a dadansoddi, a dwyn pob gwirionedd i ffurf gyfundrefnol. Gallasai gynwys llawer o bethau yn ei feddwl ar unwaith, a'u cadw ar wahan, a'u cydbwyso, gan osod y naill ar gyfer y llall, a ffurfio ei farn yn annibynol yn eu canol oll. Y cydbwysiad yna yn ei alluoedd oedd ei brif ragoriaeth meddyliol. Nid oedd rhedeg i eithafion yn brofedigaeth iddo. Ei berygl mwyaf ef oedd oddiwrth ei annibyniaeth, yr hyn a'i gwnelai yn anhyblyg, ac ymddangosai weithiau yn ymylu ar gyndynrwydd. Ffurfiai ei farn yn bwyllog, ac unwaith y gwnai ei feddwl i fyny ar unrhyw beth, gorchwyl anhawdd oedd ei symud. Ysgrifennodd lawer i'r Dysgedydd a'r Diwygiwr; a phan yr elai y ddadl yn boeth ar ryw fater rhwng rhyw ddau, deuai ef i'r maes fel canolwr, a'i amcan bob amser fyddai dwyn y pleidiau at eu gilydd, a cheisiau wneyd y gwahaniaeth rhyngddynt mor fychan ag y byddai yn bosibl. Ysgrifenodd lawer ar Ddysgyblaeth Eglwysig, a dadleuai yn gryf yn erbyn diarddeliad uniongyrchol, beth bynag fyddai y trosedd. Nid tynerwch at bechod mewn un modd a barai ei fod yn dadleu felly. Yr oedd yn ddyn pur a manwl ei hun, ac yn llym iawn yn erbyn drygau yn eraill, ond credai ef na ddylesid diarddel unrhyw droseddwr, heb yn gyntaf wneyd pob ymdrech i adgyweirio y cyfryw un, ac mai wedi i ddyn fyned yn brofedig ddrwg, ar ol ymdrech y dynion goreu i'w ddiwygio, yr oedd "bwrw y dyn drygionus hwnw o'u mysg," yn dyfod yn ddyledswydd ar yr eglwys.\nOnd yn nglyn a dadl fawr y System Newydd y gwnaeth ei hunan yn fwyaf hysbys, ac y cyfarfu a mwyaf o wrthwynebiad. Yr oedd wedi ei ddwyn i fyny mewn golygiadau uchel-Galfinaidd, ac nid gorchwyl hawdd oedd iddo ymryddhau oddiwrthynt, ac nid oedd dim ond argyhoeddiad dwfn fod y golygiadau hyny yn rhoddi gwedd unochrog ar drefn yr efengyl, a allasai beri i un o'i feddwl pwyllog a phenderfynol ef i ymddiosg oddiwrthynt. Bu ei feddwl am ysbaid maith yn myned dan gyfnewidiad, ac yn raddol iawn y daeth i goluddu y syniadau eang oedd ganddo ar drefn yr iachawdwriaeth. Darllen gweithiau Dr Edwand Williams, a chymdeithasu a Mr Roberts, Llanbrynrmair, a fu y prif foddion i eangu ei olygiadau. Megis y crybwyllasom eisioes, yn nglyn a hanes Mr Roberts, efo oedd y cyntaf i bregethu y system newydd mewn cymanfa. Gwnaeth hyny yn Nhreffynon, mewn cymanfa, yn 1809.* Yr oedd efe yn un o "Seithwyr y Llyfr Glas," fel y gelwid Galwad Difrifol Mr J. Roberts. Yn y Gogledd yr oedd prif amddiffynwyr y golygiadau hyny, ac yr oedd gwrthwynebiad cryf iddynt gan hen weinidogion ac eglwysi y De, ac oblegid hyny dyoddefodd Mr Griffiths oddiwrth ei frodyr ei hun fwy nag a ddyoddefodd yr un arall o ysgrifenwyr y Llyfr Glas. Pan y sefydlodd ef yn sir Benfro yn y flwyddyn 1814, yr oedd yr holl hen weinidogion yn uchel-Galfiniaid, a Mr. Harries, Rhodiad, ei gydlafurwr, yn nodedig felly. Edrychid arno gyda chilwg fel un yn dwyn i mewn heresiau dinystriol, ac yr oedd yr enwau o dan ba rai y dynodid ef yn mhell o fod yn frawdol. Mae Mr. Griffiths ei hun wedi ysgrifenu yr holl hanes, ac y mae y cwbl wedi ei gyhoeddi yn ei gofiant.# Mae yn hawdd deall ar yr adroddiad, er iddo gael ei ysgrifenu yn mhen mwy na deugain mlynedd wedi i'r peth gymeryd lle, fod yr amgylchiadau wedi chwerwi ei ysbryd yn fawr, ac y mac yn fwy na thebyg iddo yntau ddyweyd geiriau caledion am ei wrthwynebwyr. Bu cyfarfod gweinidogion yn Maenclochog, yr hwn a alwyd yn ddirgelaidd, a'r hwn, yn ol fel y deallodd Mr. Griffiths, oedd wedi ei alw er mwyn ei fwrw ef a'i frawd,Mr B.Griffiths, Trefgarn, allan o'r cyfundeb, ond daethant i wybod am dano, ac aethant yno yn annisgwyliadwy, fel y dyryswyd yr holl gynlluniau. Yr oedd Mr. Griffiths yn fwy galluog mewn dadl na hwynt oll, heblaw eu bod wedi camddeall, ac oblegid hyny yn camesbonio ei olygiadau yn hollol. Yr oedd yn credu graslonrwydd yr iachawdwriaeth, a bwriadau neillduol yr Anfeidrol, mor ddiysgog ag un ohonynt, ond ei fod ef yn rhoddi i'r drefn wedd fwy ymarferol, gan ddangos rhwymedigaeth pawb oedd yn clywed yr efengyl i'w chredu. Ond aeth yr ystorm hono heibio, a daeth ei frodyr ag yntau i ddeall eu gilydd, a'r rhan fwyaf o honynt bob yn ychydig i bregothu yn hollol yr un golygiadau. Ni ddiangodd Mr. Griffiths, er ei holl bwyll a'i ddoethineb, rhag cyfarfod a phrofedigaethau. Nid rhyw lawer o drallodion eglwysig a gafodd yn ei oes hir, ond ni ddiangodd yntau yn hollol rhagddynt. Daeth dyn ieuangc i'r gymydogaeth i gadw ysgol- dyn dichongar a drygionus-a gwnaeth egni i gasglu plaid yn erbyn yr hybarch weinidog a llwyddodd i suro meddyliau ychydig bersonau yn ei erbyn, er na wnaeth un niwaid iddo yn ngolwg corph yr eglwys. Nid Paul oedd y diweddaf i gwyno oblegid rhyw rai a "wnaeth iddo ddrygau lawer." Yn nechreu y flwyddyn 1824, ...................\n* Cyf I. Tu dal. 286\n#Cofiant y Parch. J. Griffiths, gan Simon Evans, Hebron.\n( Gareth Hicks - 26 April 2008)


Hwylio Ysgolion / Ar y Dwr RYA - Canolfan Hwylio Caerdydd\nOriel Ffoto Ysgolion >>>\n> Hafan > Hwylio > Hwylio Ysgolion / Ar y Dŵ'r RYA\nMae Canolfan Hwylio Caerdydd yn cynnig gweithgareddau addysgol i ysgolion a phobl ifanc o weithgaredd unigol i raglenni wythnos o hyd. P’run ai ddiwrnod gweithgareddau diwedd y tymor ysgol, astudiaeth arall yn seiliedig ar y cwricwlwm neu ran o Ddatblygiad Sgiliau Allweddol; rydym yn cynnig ystod helaeth o raglenni a gweithgareddau ysgolion.\nGallwn gynnig gweithgareddau a chyrsiau yn ein canolfannau ac oddi ar y safle; gan ddarparu ar gyfer ystod eang o grwpiau, o ychydig o blant i ddosbarth cyfan. Cynllunnir pob cwrs a redir gan Ganolfan Hwylio Caerdydd i gefnogi Cyfnodau Allweddol 2-4 y Cwricwlwm Cenedlaethol.\nI weld rhestr o ysgolion sydd wedi mynychu'r ganolfan ers i ni agor yn 1974, CLICIWCH YMA.\nYn dilyn Camau 1 - 4 y RYA, bydd myfyrwyr yn ennill profiad mewn hwylio a hwylfyrddio, a gyflwynir ar y cyd â Chynllun Ar y Dŵr yr RYA.\nMae Hwylio yn darparu amrywiaeth eang o fuddion addysgol, personol ac iechyd sy’n galluogi pobl ifanc i:\nDdysgu am ffitrwydd ac iechyd\nDdatblygu’n bersonol/cymdeithasol a meithrin sgiliau cyfathrebu\na chael hwyl yn y fargen!\nBydd eich Swyddog Datblygu Ar y Dŵr yn eich helpu i wneud yr holl drefniadau logistaidd sydd angen arnoch i gael plant ar y dŵr a gall eich helpu i fynd i’r afael ag unrhyw ofynion AALl sydd gennych gan gynnwys asesu risg.\nGallant ddod i’r ysgol a dangos beth yw hwylio i’r disgyblion naill ai fel rhan o wers neu wasanaeth. Ein nod yw ei gwneud hi mor rhwydd â phosib i chi ychwanegu hwylio a hwylfyrddio at gwricwlwm chwaraeon yr ysgol neu'n all gwricwlaidd.\nGellir cysylltu â ni ar:\nFfôn: (029) 20 877 977


Fforwm Ieuenctid Cwm Rhondda - Noson Arswyd 'Xscream' - Wicid\nHafan » newyddion a safbwyntiau » Uncategorised » Fforwm Ieuenctid Cwm Rhondda – Noson Arswyd ‘Xscream’\nBy WicidEditor - Tachwedd 10 2016 1039\nYn sgil Noson Calan Gaeaf, plymiodd aelodau o Fforwm Ieuenctid Cwm Rhondda i mewn i’r tywyllwch er mwyn crwydro Parc Treftadaeth Cwm Rhondda am Noswaith Arswyd ‘Xscream’.\nYn dilyn llwyddiant cyfarfod cyntaf y fforwm ieuenctid ym mis Medi, cafodd y bobl ifainc gyfle i gynllunio gweithgaredd o’u dewis nhw. Ar ôl trafodaeth hir, penderfynodd y grŵp i beidio â gwneud gweithgaredd cyffredin fel sesiwn saethu peli paent, trampolîn neu’r sinema. Ond yn hytrach, fe ddewison nhw noswaith llawn arswyd mewn hên bwll glo er mwyn cymryd rhan mewn noswaith arswyd a sombïaid. Ond doedden nhw ddim wedi disgwyl yr hyn oedd i ddod!\nWnawn ni ddim rhoi gormod o fanylion, rhag ofn bod rhai ohonoch chi ddim wedi cael pleser y profiad eto! Peidiwch â phoeni, wnawn ni ddim sbwylio’r syndod i chi! Fodd bynnag, mae’n werth nodi nid dim ond sombïaid oedd yno i ddychryn y grŵp! Roedd helynt a chyffro o’r cychwyn!\nAr ôl cwblhau’r gweithgaredd, roedd y grŵp yn falch iawn eu bod nhw wedi cymryd rhan ac wedi mwynhau yn llwyr – er efallai wedi cael bach o fraw. Roedd y grŵp hefyd yn teimlo’n falch iawn i allu bod yn rhan o wneud penderfyniadau a chynllunio ar gyfer y daith. Maen nhw’n llawn cyffro i gwrdd eto yn y cyfarfod nesaf er mwyn cynllunio gweithgareddau’r dyfodol.\nRoedd Noswaith Arswyd X-Scream Parc Treftadaeth Cwm Rhondda yn weithgaredd a oedd yn agored yn benodol i aelodau’r Fforwm Ieuenctid. Cafodd cyfarfod cyntaf Fforwm Ieuenctid Gwasanaeth Ymgysylltu a Chyfranogiad Ieuenctid Cwm Rhondda ei gynnal ym mis Medi, ac mae digon o le ar gyfer aelodau newydd o hyd. Mae’r fforwm ieuenctid yn gyfle gwych i bobl ifainc Rhondda Cynon Taf i allu dweud eu dweud ar yr hyn sy’n digwydd ac sy’n effeithio arnyn nhw. Ar ben hynny, mae’n cynnig cyfleoedd cyffrous tebyg i’r gweithgaredd yma. Y bobl ifanc ynghyd â staff y Gwasanaeth Ymgysylltu a Chyfranogiad Ieuenctid sy’n cynnal y fforymau. Mae bod yn rhan o fforwm ieuenctid hefyd yn gyfle uniongyrchol i gynnal a bod yn rhan o weithgareddau, teithiau ac achlysuron.\nOs oes diddordeb gyda ti mewn ymuno â dy fforwm lleol, neu os hoffet ti gael rhagor o wybodaeth, ychwanega neu cysyllta â’r cyfrif Snapchat isod sy’n gysylltiedig â ble rwyt ti’n byw.